url: =EVAN. KHUP NASEPNA KHATNA – Tears Gospel Ministry\nEVAN. LANGH DO KHUP’ NASEPNA TOMKIM\n(Khitui Gospel Nasepna Tomkim)\nPAIPIH THULU: GUPNA BUKIM (TAKSA LEH KHA HONG GUM HI)\nA tualniam lai a ma minamte lakah nasem ahih manin Gupkhiatna thu agen ciangin kha gupkhiatna leh taksa gupkhiatna thu tonkhawmsak hamtang hi. Kha Siangtho in mihing lungsim a khel mateng gamtat siatnate kinusia zolo hi, cih um ahih manin Kha Siangtho nasepna thupisak mahmah hi. Mi khat apianthak ciangin a gamtatna zong a kikhel hamtang ding hi, cih thu lim gen thei den hi. Crusade abawl ciangin nitak nga ahih kei leh nitak sagih bang hi zel hi. Nitak masa lamah gupkhiatna thu limgen mahmah a, nitak tawpna lam ciangin Piangthakte gamtat nading leh pianthakna hangin leitungah ih ngah ding hamphatnate limgen hi. Piangthakte agamtat a hoih hamtang nadingin hanthawn hi. Gupna pen gamtatna pha hang hilo, Upna tawh Pasian hehpihna hangin kingah (Efesa. 2:8) cih pen Gupkhiatna huangsung lutna ding kongpi pua lamah mawhneite muh dingin kisuang a, Gamtatna pha omlo upna in a si hi,(Jeim 2:26) cih pen piangthakte muh dingin Gupna huangsung kongpi tungah kisuang hi, ci hi.\nTopa Jesu in zong kha thu a gen khit ciangin kha gilvahna bek tawh lungkim nailoin ama kiang a zuante a leitung gil uh zong a vah ding deih hi (Mat.15:32). Tua ahih manin ih Pasian in a hau ding a pil dingin hong deih hi, cih lim gen tawntung hi. Khangnote laisim hahkatin mipil misiam asuah nading uh nakpi takin hanthawn hi. Upna tawh na kalsuan ngamna zahzah Pasian in lawhcinna hong pia ding hi, cih thu limgen hi. Guallelhna lungsim nei-in guallelhna kammalte kiniamkhiatna-in a ngaihsun Zomite lungsim a kilaih zawh nadingin Pasian kammal tawh hanthawnin thapia tawntung hi. (Eg. Sabeng ten “Guai tuni sa man mah ni ei” ci kha leh sabetna ah kituahsia cih upnate pawl) Tua hangin mi tampi-in hauhna pilna ngah uh hi.\nI. KHANLAWHNA HANGIN A PIANG THUTE\nZomite adingin tulaitak khanlawhna pen kha hual thumna ahi hi. Kha hual (KHA HUAL=Kha khanlawhna a hunhun a hong tungte khenna) masa pen 1940 kim pawlin a tung khanlawhna pen Mizogam lam pan hong kipan hi a, Zogam hong tun ciangin biakna makaite leh piangthakte kalsuan khawm thei nailo ahih manin pawl kikhenna neu khat hong piang hi. Mizo gam tawh gamgi dung teng hi pha diak hi.\nKha hual nihna pen 1970 kim pawlin sim leh mal panin hong piang hi. Kawlgam Zomite lakah Dr. Hau Lian Kham zangin Pasian in kha khanlawhna lianpi hong piangsak hi. Manipur Zomite sungah zong kha khanlawhna lianpi hong piang hi. ( *Manipur lam a Pasian mizatte nang na gelh tawm mai in, kei sangin nang telzaw ni teh*) Hih kha hual nihna zong Biakna makaite leh Piangthakte kalsuan khawm thei nailo ahih manin pawlpi kikhenna nasia takin hong piang a, Zogam ah pawlpi tuamtuam tampi hong kibehlap hi.\nKha hual thumna pen 1990 kum pawlin hong kipan a, hih laigelh hun dong ahi hi. Hih kha hual thumna pen amasate tawh kilamdanna lianpi khat om hi. Amasa kha hual nihte pen piangthak leh piangthak lo om khawm thei loin kituam khop uh hi. Ahih hangin hih kha hual thumna pen pawlpi namkim sungah lut a, Evangelistte zong pawlpi nam tuamtuam ah thu hilh in kisam kawikawi hi. Khanlawhna hangin pawlpi kikhenna om nawn lo hi. (*ZBC leh ZBCM kikhenna pen khanlawhna hang hilo ahih manin ka hel kei hi.*) Kha khanlawhna late zong minam dangte a panin kila loin Zomite phuah tualsuak late kisa ngelhngelhin lungdamna khituite hong tak keuhkeuh zel a, lungdam lua-in kilam ziahziah zel hi. Piangthakte in thuakzawhna neih ding leh mawh maisakna neih ding kilim gen ahih manin amasa kha hual nihte zahin makaite leh piangthakte kikalah buaina om lo hi. Makai tampite leh Pastor tampite zong piangthakte vive hong hita uh hi. Tua pen amasa kha hual nihte sunga a piangthak khangno Pastor tampi hong omna hang zong ahi hi. Kha hual masa nihte in kha hual thumna adingin noptuamna tampi hong pia hi.\nA. A Lamdang Cidamna\n1. Tuimang khua ah (1)\nCrusade a kibawlna munte ah Pasian nasepna lamdang tuamtuamte zong hong om zel hi. Natna tuamtuam a nei mi tampi in damna ngah uh hi. Tua sung panin a lamdang deuh pawlkhat gen leng; 1994 kumin Tonzang gam Tuimang khua ah crusade a kibawl lai-in Hau Man a kici numeino khat a kawng nuaisiah zaw ahih manin lampai thei lo hi. Evan. Langh Do Khup leh a lawmten Hau Mante innah va pai-in thungetsak uh a, Pasian in a lamdangin damsak hi. Thu a nget kawmin Evan. Langh Do Khup in a banah lenin paipih a, thakhatin a khete khauhin lampai thei pahlian hi. Amah pen a pai theihloh zawh kha thum bang pha ta hi. Pasian damsakna a ngah ciangin lungdam lua ahih manin tua nitak mahin biakinn ah teci pang zo pah hi. Mipite in a vanglian Topa’ nasepna mu uh a, lungdamin khut beng ziahziah uh hi.\n2. Tuimang khua ah (2)\nTua teci panna a zak ciangin kum sawm val a kawng nuaisiah zawin a lumcip Nu Hau Khan Zen in “Kei zong Hau Man bangin dam nuam ing, biakinn ah hong pua un” ci-in biakinn ah kipuasak hi. Ka dam mateng ciah nawn lo ding ci-in biakinn ah giak cip hi. Ni thum a cin ni ciangin Pasian phatin mipite lungdamin lam ziahziah uh hi. Nu Hau Khan Zen in “Topa aw, kei zong midangte mah bangin nangmah phatin lam nuam ingh, hong ding theisak tapeuh in” ci-in thungenin a tutna munah kap niloh hi. Tua laitakin Evan. Langh Do Khup pulpit pan hong tuaksuk a, “Nazareth Jesu min tawh ding inla Topa phat in” ci-in Nu Hau Khan Zen a domtoh leh hong ding thei mawk hi. Topa’ nasepna lamdangte a mit tawh a mu mipite lungdam lua in kap uh a, khut bengin kikona tawh Topa Pasian phat ziahziah uh hi.\n3. Suangpi khua ah\n1996 kumin Suangpi khua ah crusade a bawl lai un inn khat ah an ne dingin kisam a, inntekpi Pi Khup Dim a pumpi bup zaw in kum 21 sung lupna tungah lumcip hi. Khitui Gospelte in an nek main thungetsak uh a, Evan. Langh Do Khup a lupna tungah kahtoin a phot leh tua piteknu hong ding thei a, inn sung teng ah vial khat a paipih khit ciangin innka ah paisak uh a, a mu kha mi khempeuh lungdamin Topa phat uh hi.\n4. Kalaymyo Pinlong Tuiphum Pawlpi ah\n1998 kumin Kalaymyo Pinlong Tuiphum Pawlpi ah Khitui Gospel ten crusade a bawl lai-in Kha khanlawhna lianpi piang hi. Cina tampi in damna ngahin mitampi in pianthakna ngah uh hi. Nu Ning Do Cing a kici nupi khat, a khut lang khat a zaw thakhatin dam ahih manin Evan. Langh Do Khup thugenna microphone suhin teci pang pah thei hi. Mipite in Pasian nasepna lamdangte phatin khut bengin Haleluijah ci-in awng ziahziah uh hi. (*Crusade a kibawlna mun khempeuh ah cina tampite in damna ngah zel uh hi. Hih pen a lamdang tuan diak teng kong gelh uh ahi hi.)\nB. Dawivei ten Damna Ngah\n1. Kalaymyo, Munlai Tuiphum Pawlpi ah\n1997 kum in Kalaymyo Munlai ah Khitui Gospel ten crusade a bawl laitakin dawivei numei khat thungetsak uh a, tua dawiveinu’ sung panin dawite thakhatin taikhia ahih manin thunget man phetin pilsiang pah hi. Tua crusade bei main teci panna nei thei pah a, mipite in a lamdang Topa’ nasepna mu uh hi. Mi tampitak kikhelin Topa kiang zuan thei uh hi.\n2. Tedim gam Lailo khua ah\nTedim gam Lailo khua ah Khitui Gospel ten crusade a bawl laitakin dawivei nupi khat om hi. Tua nu pen Tedim khua sung a vak laitakin dawite in a mat uh hi a, Tedim siavuante kiangah a lah uh ciangin “Si ding ahih manin mawtaw kawm unla, manlangin ciah pih un” a cih uh ahi hi. Khitui Gospel ten an tangin thungenin Topa Jesu min tawh dawi hawlkhia uh hi. Tuate innkuan pen Tapidaw hi napi un zu huanin zubel tampi nei mawk uh hi. Khitui Gospelte in zubel teng leh dawi biakna teng inntual ah hal tumsak uh hi. A lamdang Topa’ nasepna hangin tua nu sung panin dawite taikhia a, a lamdang dam siangthona ngah pah hi. A lamdang Topa’ nasepna mu uh ahih manin Lailo khuate lungdam mahmah uh a, Khitui Gospel Team sungah zong kihel pah uh hi.\n3. Manipur gam Sialsih khua ah\nManipur gam Sialsih khua ah Chin Baptist Associationte khawmpi om a, thu hilh dingin Evan. Langh Do Khup pulpit ah tu hi. Tua laitakin mi khat in Evan. Langh Do Khup kiangah “Kikhopna kong mai ah Lalpu a kici mi khat hai-in kitom gawp ahih manin manlangin hong pai in” ci-in sam khia hi. Evan. Langh Do Khup a tun ciangin zong tua tangvalpa kitom gawp lai a, amah a lente khawng tum gawp mawk hi. Kikhopna a subuai lo dingin tangval hat pawlkhat in tua tangvalpa upate inn ah paipih uh hi. Tua lai ah Evan. Langh Do Khup leh mi pawlkhatin thungetsak uh hi. Tua mi haipa in “No teng hawlkhiat hangin taikhia kei lua nung, hong hawlkhia zo beek kei nu teh” ci-in awng gawp a, a cilphuan khawng buakhia gawp hi. Ahih hangin Evan. Langh Do Khup in lungkia loin thungenin Topa Jesu min tawh dawite hawlkhia teitei a, thakhatin tua tangvalpa a tha hong zawin dam siang lian hi. Evan. Langh Do Khup zong kikhopna buk zuanin tai vingveng a, a hunzat ding lap man veve hi. A lamdang Pasian nasepna ahi hi.\nC. A Lamdang kilemkikna\n1991 kum in Evan.Langh Do Khup in Buanli khua ah Crusade a va bawl lai-in khamtheih guihtheih a zang khangno tampi a kikhel banah gupna ngah thak mi tampi kibehlah hi. Teek leh Mo kilemlote zong kha khanlawhna hong tun ciangin hong kilem kik thei uh hi. A teekte tawh a ki-innkhen dektak mo khat bang piangthak lua ahih manin, “Sia aw, ka teekte kiangah hong paipihin, mawh maina ngen nuam ing” ci liang hi. Sun kikhop man ciangin a teekte kiangah paipih uh a, a teeknu leh a teekpa mai ah zahtakna pia-in khukdin sukpah hi. Kisikna takpi leh kiniamkhiatna tawh mawhmaina ngenin khitui tawh thum ngeungeu hi. A teekpa bang lungdamlua kisain khitui tak keuhkeuhin Topa min tawh a monu thupha pia hi. Khat leh khat mawhna kimaisakin Pasian thupha sang uh a, tuni dong nuamtakin ki-innkuan thei uh hi. Tu in Evan. Langh Do Khupte tawh Kalaymyo ah teng khawmin ki-innveng uh hi.\nD. Alamdang Mawhsutna\n2005 kum January kha in Evan. Langh Do Khup ama pianna Kansau Khawk pawi ah thu hilh dingin va pai hi. Tua lai ah a lamdang mawhsutna pawl khat va tuak kha hi. 1991 kumin Tonzang gam Phaisat khua ah crusade bawlin va pai a, dawi bia inn khatah lutin a monu uh nattun khuasik a ling keuhkeuh khat thungetsak hi. Thu a ngetsak bek tham loin pusa pasa dawi leh kau khempeuh zong hawlkhiatsak hi. Tua laitakin inntekpi hong pai-in Evan. Langh Do Khup inn sung panin innka ah, innka panin inntual ah sawn khia hi. Inn sunga a thunget pen inntual ah Amen pia thei pan hi. A monu in thunget a deih hangin a teknu in kithoih nading dawi biakna tui lui khin ahih manin a heh lua ahi hi. Tua pitek in siampute samin aklui khat tawh a pusa a pasa teng uh sam kiksak hi.\nTua zawh kum 14 khit ciangin Evan. Langh Do Khup tungah tua piteknu tupa (A tapa upen gamluah ding pen ii tapa) in Vok tul li khat goin Evan. Langh Do Khup tungah a pi’ tangin mawhsutna nei hi. “Ka pi in nang hong hawlkhiat khit a kipan kamsiatna lianpi ka inn sung uah hong tung hi. Thu na ngetsak ka nu lah hong si-in a sawt loin ka pa zong hong si sawnsawn hi.Tua bek tham loin ka sanggamte zong hong si si mawk ahih manin inngamh dek petmah ka hi ta uh hi. Pasian leh nang tungah mawhsut thei dingin ko nupa bek a om lai ka hi uh hi. Nangma tenna Kawlpi (Kalaymyo) ah lah hong pai zolo ka hih manun Kansau khawk ah nong ciah laitak lem pen ding ci a hong pai hi ung, Sia aw ih biak Pasian kiangah mawhmaina hong ngetsak in” ci in thum uh hi. Evan. Langh Do Khup in “Ken tua thu phawkin ka nei nawn kei a, tua hun lai-in zong hehna thangpaihna in ka nei kei hi. Ahih hangin Topa lungkimlo ahih khak leh thungen ve ni ee maw” ci-in mawhmai nading cidam nadingin thupha pia-in Pasian kiangah thungetsak hi.\nTua ni zingsang mahin Khuaivum khua mi Pa Tawng Za Lam a kici khat zong mawhsutin hong pai hi. 1991 kumin amau khua ah Evan. Langh Do Khup a pai lai-in Pa Tawng Za Lam pen Kha Siangtho nasepna a nial pha mahmah khat hi a, Evan. Langh Do Khup vua nuamin a diangdiang khat ahi hi. Amah pen kungfu khawng zong a siam khat ahi hi.\nIndia galkap va tumin India gam tawng lamah va om hi. A lawmte tawh gamkuanin a om laitakun Khuaivum Tuiphum biakinn sunga Evan. Langh Do Khup’ thugente a bilkha ah ging kik mawk hi. A lawmte kiangah “Tu a thu kigen la kisate na za uh hiam?” a cih zel ciangin a lawmte lah a za om lo hi. Tua bangin a om ciangin galkapte in mi hai-in ciamteh uh ahih manin galkap sung pan zato pension tawh tawpsak uh hi. Galkap zato leh Civil zato tuamtuam ah a kilah hangin dam thei tuan lo hi. A tawpna ah Pasian mizat thungente tawh na kituak kha a, tua lai panin Pasian Kha Siangtho ngahin piangthak hi.\nAmah zong Evan. Langh Do Khup kiangah hong pai-in “Nang kong simmawhna pen Pasian a lungkim lo ahih manin ka sepna khempeuh ah daupaina tuahphatna ka nei thei kei hi, ka mawhmai nadingin thu hong ngetsak in la, thupha hong pia in” ci-in khutdinin khitui taak keuhkeuhin Pasian kiangah ki-apin thungen a, Evan. Langh Do Khup in limtakin thupha pia-in Pasian kiangah thungetsak hi.\nHih Kansau khawk Crusade manin Kalaymyo a ciah ciangin zong mawhsutna khat hong om leuleu hi. Evan. Langh Do Khup leh a lawmte in Tedim gam Vongmual khua ah crusade abawl lai un tua khua ah Christian a suak nailo biakna tuamtuam tam ahih manin Jesu thu zadah mahmah uh hi. Nitak khat kikhop man phetin temta tawi papi la nih biakinn sungah hong lut a, Evan. Langh Do Khup tawng gawp, vau gawp uh hi. Tua bek tham loin biakinn pua lam a tun uh ciangin zong tangval hon khatin singkhuah suangtum manin vau gawp leuleu uh hi.\nTua bang thu teng hangin amau khua ah tuahsiatna tuamtuam tampi om ahih manin piangthak nupi la Sangsia sem kimlai khat a ta-ngek pua liangin Evan. Langh Do Khupte’ innah hong pai hi. “Sia aw, nang kong simmawhna uh hangin kamsiatna tuamtuam tuak ka hih manun ka khuabup uh aitangin mawhsut a hong pai hing” ci-in Evan. Langh Do Khup tungah puanza blanket khat pia hi. Siapa in “Ken no tungah bangmah khasiatna ka nei kei hi, ahih hangin ih biak Pasian lungkim lo ahih khak leh thungen ve ni maw” ci-in tua nu’ lu tungah khutngain thungetsak hi. Hih 2005 kum pen mawh sutna tam ahih manin Siapa in lamdang asak mahmah kum khat ahi hi. Hih bangin Pasian nasemte a simmawhte tungah samsiatna a tun hamtangna thute gen ni cileng tampi tak om a, ahih hangin gentuak lo thu ahih manin mawh hong sut teng bek ih gen ahi hi.\nE. Alamdang misi thohkikna\n1994 kum in Evan. Lang Do Khup leh a teamte in Tedim gam Laamzang khua-ah crusade va bawl uh hi. Evan. Langh Do Khup kiangah Numei khat hong pai-in “Sia aw manlangin hong pai un ka nu si dektak hi,” va ci mawk hi. A lawmpa Sia Khen (Thang Khan Khen) tawh zuipah uh hi. Cinanu si dingin na laitat ta a, a tu atate na kap ngengngang ta uh hi. “Kap kei un na nu uh silo ding hi,” Evan.LanghDo Khup in acih leh a kapteng hong daiduak in the betkhiat hong bang liang hi.\nDeihtak in thu a ngetsak uh leh a thunget uh sawtlua kha ahih manin, “Amen” a cih uh ciangin tua cina na sikhin mawk hi. A tu ata teng kap ngengngang leuleu uh a, “Nu aw, Siapa in silo ding a cihsa hilo maw?” ci-in kahtam lo ngelhngelh mawk uh hi. Evan.LanghDo Khup’ kampau pen kahtamlawhna hong suak mawk hi.Tanute in inndeina teng phelkhia uh a, inn sungah pheek phah ta uh hi. Veng leh pam in zong delh ciat uh ahih manin inn sungah mi dimpah ngeingai hi.\nTualai takin Evan. LanghDo Khup leh Sia Khen in Topa nakpi takin kunh uh a, Misi kiang a kap teng paikhiasakin tua misi nu’ khut len gige uh hi. “Topa aw, hih nupinu anuntakna hong pia kik in, nuntakna na piakkik masiah ka khah kei ding uh hi” ci-in thungen uh hi. Kamtuampau bekbek tawh sawtvei khopkhat thungetna a neih khit uh ciangin Topa in hehpih ahih manin nupinu hong hing kik takpi hi. “Tua hun laitak a, ka lungdamna leh ka angtannate ka pulak nop hangin ka gensiamna in cin lo a, ka gelh siamna in zong cinlo hi,” ci-in Evan.Langh Do Khup in gen thei zel hi.\n1994 kum a thupiang hi a, 2000 kum in U Rev. Cin Za Mung (Evan. Langh Do Khup’ upa) in crusade a va bawl ciangin sa na gawhin ankuang na umpih uh a, “Sia aw, unau pen ko innkuan adingin Topa in hong zang hi,” ci-in lungdam na ko lai hi.\nF. Sermon omlo khanlawhna\n1. Lamzang khua ah\n1994 kum in Tedim gam Lamzang khua ah Campaign Evan. Langh Do Khup in va bawl a, “Na hi bangbang un camp hong lut un, na zuthawl mah hong keng unla, na khamtheih zatuite mah uh hong keng lel un,” ci-in khangnote zol hi. A nitak masa ni bang khangnote in zatui leh zu khamthei lua uh ahih manin pawlkhat in lupsain thungai uh a, pawlkhat in ihmut san ziau lel uh hi.\nKhanlawhna a pian nadingin Evan. Langh Do Khup in a lawmte tawh nakpitakin thungen den uh a, nitak khat Pasian phatna nasiatakin neihpih uh hi.Tua nitak pen guah tampitak zu ciciat hi. A hih hang Pasian phatna khawl tuanlo uh ahih manun camp phualpi pen buan nawi gawp liang hi. Pasian minphatna nasia luain numeino pawlkhat bang kilimkhuk gawp uh a, a sam tung uah buan gah niuniau mai hi.\nEvan. Langh Do Khup in amaute adingin Jesu itna thu apulak kawmin a khitui luang luang hi. Gim mahmah ta ahih manin a veina zahin thu gen zo nawnlo hi. Tua laitak in mipilak panin numeino khat hong pai vingveng a, Evan. Langh Do Khup ngawng-ah luai-in hong kap hi. Evan. Langh Do Khup in kilawmsa hetlo ahih manin “Topa deihna bang ai tam maw?” ci-in lungngai hi. Tua laitak inTopa Khasiangtho in, “Nang gim lua nahih manin na tha hong khek ding hi,” ci-in Evan. Langh Do Khup theisak hi. Evan. Langh Do Khup in zong tua numeino’ lu tungah khut nga-in, “Topa Pasian in na khua uh khanlawh nadingin nang hong zang ta hen,” ci-in thupha pia hi.\nTua khit phetin tua numeino mipi lamah kihei pah vingveng a, mite thu ngetsak kawikawi hi. A lawn khak peuhpeuh in a mawhna uh pulakin kap ziahziah uh hi. Bangmah gen hetlo napi alawnkhak peuhpeuh amawhna uh kisikin kap uh a, gupkhiatna ngahin Topa Khasiangtho ngah pahpah uh hi. A neu a lian, nupi papi leilak ah khukdinin Topa tuangah ki-ap pah ziahziah uh a, khat leh khat a mawhna uh kipulakin kimaisak ciat uh hi. Tua nitak a Topa kha in na a sepna thu ih gelh nadingin ih siamna in cinlo banah ih kammal in zong cin zoloin ih lai in zong gelh khin thei lo liang hi.\n2. Muallum khua ah\nTedim gam Muallum khua khanlawhna zong a lamdang khanlawhna khat ahi hi. Hih Muallum khanlawh dan pen mundang tawh kibang loin sermon omlo crusade ahi hi. Phatna leh biakna tawh khanlawhna nasiatakin piang hi. Nitak kikhop ciangin Pasian phatin lam ziahziah uh a, kha khanlawhna piang pahpah hi. Hun kipat nading a mipi thungetna panin khanlawhna piangzel ahih manin thugen ding hun om man nawnlo zel hi. Sun thusinna hun ciangin gen ding leh hilh ding teng limtakin Evan. Langh Do Khup in hilh hi.\nKhanlawhna pen Khitui Gospel teamte ciah khit ciangin zong nasia semsem lai hi. Biakinn ah thungen a giak mi tampi om a, biakinn ah thungen kitalawi lo hi. Kum thak ni khatin dawi siampupa khualak vak a ciah leh biakinn huang sung tawn kha hi. Biakinn huang sung a sik ciangin Topa’ Khasiangtho in na man lian hi. Inn a tun ciangin a lup leh ihmu theivetlo ahih manin biakinn ah paikik a, Nikodemas bangin zankimpi-in va ki-ap a, Tapidaw suak pah lian hi. Hih zah dongin Kha Siangtho nasepna om hi. A lamdang khanlawhna khua khat ahi hi.\n*A BAN EVAN. KHUP NASEPNA NIHNA AH OM HI*\n«TONZANG CRUSADE LAWHCING TAKIN KIZO\nINN THAK NEIHNA»


timestamp: atn

url: =Tulaai Leitung Thuthang Tuamtuam Updates July 13, 2014\n· 2014 World Cup Tukpeeng kisuihna ah Germany gamte Argentina tawh akhatna kituh uha, 1:1 tawh Germany in akhatna ongnah thei uhhi. Argentina te khup goal 1 peen aluutkhit ciang anawl a dialtawi pan nalam mawkmawk ahihman in kisimsak lose hi. Argentina agumpawl kahihman in keimimal muhna pong ah Thukhenpa in Germany te gum, Haft Time sung zong Germany tetawh kituah hi. Germany kungpangpa in Argentina maikahkhat apangbuk akhuktawh akhawnsak zong bangmah kipia lo sawnsawn hileh kilawm kasa hi. Akhua ngaih huai bilbel ah bel Germany number 7 pa peen 7 vilvel kisupaai ahihmna man asi anaitawh world cup champion thamang lading kahbiaibuai hi.\n· Thailand leh Kawlgam gamgi khuapi khat ahi Tachileih khuapi sung July 12 nipan guah nasiatak in zu in zanthapaai kitatsatlo in zu ziahziah ahihman in men kicim ziahziah a mi 7 sita in adang asi akimunaailo pawlkhat zong omkha maithei ding in kilam en hi.\n· India-Kawlgam gamgi ahi Tamu kiim teng ah India leh Kawlgam aki kamtamsa thukhat ahi India ten gamkeek in Inn le lo lam zomtoto uh ahihman in Kawlpi kiim a om kipawlna tuamtuam pan India gam deihlohna lungphona khat July 13, 2014 ni in nasia tak in neikhawm uhhi.\n· Gaza Khuapi sung a om gamdang mite kheempeuh kiheemkhia mengmeng ding in Israel thuneite in July 13, 2014 ni in thupia uh ahihman atulsawm lom a sim gamdangmite agamciat uh zuan in kiheidiamdiam uhhi. July 13, 2014 ni mah in Israel commando te Gaza khuapi sung lutzetzet ta uha, leilam vanlam tawh khutziahziah uhhi. Tuni ciang Palestine te misi 172 bang cingta in aliam ahihleh 1,7000 vaalta hi.\n· USA gam New Jersey khuapi pan India gam Mumbai khuapi abawhding khualzinmi 313 apua Vanleengpi khat July 13, 2014 nikaai nai 4:35 Pm lian in a set kaang ahihman in alenkhiat zawh asawtlo in alenkhiatna vanleng tual mah kibawksak kik a kuammah liamlo in meikaang kiphelhzo hi.


url: =Malaysia ah Chin tekhat Rakhine te’n temta tawh dawtliam :: ZOMI DAILY\nposted on 11 October 2017 at 12:58 am Lomkholna: Malaysia, News, Sawltak\nMalaysia, Klang Lama aom Sen ansai ah nasem Chin te pasalkhat temtawh kidawtliam cih kiza hi. Tua adawtpa pen Rakhine pasal khat hi a, nasemkhawm uh himahleh, ki kamnial in kitawng theizel uh a, Rakhine pa’n temtawh adawt ahihi.\nHih thupiang pen Monday (October 09) ni in Klang Lama, Batu 5 aom Chinese Restaurant khatah nitaklam 8pm hunpawl in thupiang ahihi. Temtawh dawt athuakpa pen amin Salai Hei Hei kici a, temtawh adawt Rakhine papen Maung Maung kici hi.\nSalai acihpa pen Kawlgam ah Tamu khuasung ah ateeng khat ahihi. Salai ii alawm Laiboi kici khatin agenna ah tua temtawh adawt Rakhine pa’n abeisa inzong Salai pen phinthei zelzel cihi.\nTua akidawtni pen hih akitawng tenih nasep khawlni, Day Off ahihi. Rakhine pa’n zukham in, Salai pen phinleuleu hi. Tua Rakhine pa’n akhut sungah temkhat pua in, tuatawh Salai ii anunglam dawtsak hi.\nAliamma pen nasia mahmah a, thuaklahpian mahmah kici hi. Palik mawtaw khatin amanlang in zato ah puaksak in, Oxygen tawh naksak uh a, Operation kibawlsak cih kiza hi. Temtawh dawt athuak Salai pen Christian hi a, adawtpa Rakhine papen Buddhist biakna cih kiza hi.\nHih thupiang thutawng in nasepna ah namdang tetawh ihki thuakkhakleh kidop huaihi. Khatvei nihvei ki kamnialna ihneihkhak khitnakleh lawmte’n hiamsuang in hong gawisimthei uhhi. (khatveivei cianglah namdangte lauhuai ihcihcih samhangin ei Zomi leh Zomi mahzong nasepna ah aki satlum, omkhopna inndei sungkhawng ah aki dawtlum cihkhawng omzel veve) Sawltak #zomidaily\nPrevious: Sinlai gu bang hongzen lua e (Laitui pawisiim te tuahsiatna)\nNext: Deklam tuktum zong gal suakthei ~ Tdkhen


url: =Oct 17, 2020 Tua a lamdang mahmah Lengmaw-kung ~ MUC\nOct 17, 2020 Tua a lamdang mahmah Lengmaw-kung\nAdmin 11:34:00 PM Articles, Offertory Reading Zomi\nTua a lamdang mahmah Lengmaw-kung\nAngelo Danaldo in “ Kituiphum dingte Lai Siangtho sinna-ah sawm-ah khat tawh kisai bang mah hong kihilh lo hi,”ci-in gen hi. 1977 lai-in a pa zong Adventist pastor khat hi. Ahi zongin a huan sungah lingmaw kung 10 bang nei uh a, a kung khat pen lawn khak loh ding, tua kung tung pan a gahte neh loh dingin hong kihilh hi, ci-in a lawmte tungah pulaak hi.\nGuta-te in a guk loh nadingun khat veivei a pa in tua lingmaw kung vil thapaai hi. A pa tungtawnin sawm-ah khat leh sumpi tungah cihtak ding thu theihtelna ngah hi. Angelo pa bangin vantungah om i PA in Adam leh Eve tungah huan sung singgahte nek ding pia a, ahi zongin a nek loh ding uh singkung khat gen hi. I nulepa masa-te in Topa tungah a lungdam ding thu tampi a om bangin Pasian thupiak a zuih ding uh kisam hi. Amaute nuntakna leh a teenna uh Eden huan in Topa neihsa hi; tua bang mahin tuhunin zong sawm-ah khat in Topa neihsa hi.\n“Na neihsa leh na anpalte tawh Topa zahtak in” (Pau. 3:9). “Pasian in hong PIA PA hi; Amah i piakkik ding hong deih hi. Tua hong nget i ap kikna in Amah i zahtakna ahi hi.” Ellen G. White, Counsels on Stewardship, 65.\nThuumna: Pasian in na khempeuh tungah thu nei ahihna phawk in. Sawm-ah khat leh sumpite i khiat ciangin Pasian hoihna, vangliatna tawh kidim ahihna phawk in.\nThungetna: Kote kong it uh PIANGSAK PA leh HONPA aw, sawm-ah khat leh sumpite hong sang in. Amen.


url: =Khangno leh cidamna ~ Khangno Kahlei :: ZOMI DAILY\nposted on 4 October 2014 at 10:39 am Lomkholna: Article, Youth\nThupat na: Zogam ah anteh theipuam a pianglo omlo hi. Tua mah bangin anteh, theipuam te i lo, ihuan sung pan ahing sitset a ilawh a ineek pen a cidam huai mahmah hi. A hizong in i zat siam lo mahmah khat in neekzia a hihi. Tua bek hilo in haksapi tak a i ciin mehteh, mehgah te i zat siamloh na panin zong natna pan kidal nading tampi hong susia mahmah hi. Bangdan in hong susia hiam cih mehgah te i zuak tak ciang’ tui itaih sak pahpah na pan endih ni.\n(1) Tui in tai siat ahih manin damloh ni hong tun ciang Bamiton tangkhat zong leizo nawnlo.\n(2) I lo ah i ciin mehteh mehgah te puahzo nawnlo.\n(3) Atawm pen ni khat ninih luppih na hih manin na ciin mehteh mehgah te muat, (laak, neek ding omnawn lo)\n(4) Tua tak ciang nang leh na innkuan te lungkham.\n(5) Na lung akham ciang na pumpi in gimlawh in na thabei a hih hang’ ki bawl nading om nawnlo ahih manin sihna dong hong tun thei hi.\nCidam huai an Neekdan:\nCidam na dingin anteh, theipuam te neekdan isiam kul hi. I pumpi sungah Vitamin leh Minerals (dat) kisam a hih manin ineek idawn te pilvang tak a neek leh dawnna panin tuate kingah theihi. A nuai ah en suk dih ni.\n(1) Lungkim/nuamtak in ne/ dawn in:\nGataam ciim bek i neek hangin i innkuan a lungnuam, thalawp takleh maitaii tak a i neek khawm liailiai pen cidam huai mahmah hi. I lung nuam leh i sivui, i thagui,te kizan in i neek bangbang i sa sung ah kizen in thagui thatang in pianghi. Sin uuk sa, hehsa a anneek pen iheh ciang i thagui khauh a hih manin ineek andat te in zui zolo hi.\n(2) A namkim an ne in:\nNaungeek te a dingin Nu’ nawizuu sungah an dat namkim aki cing in a omkhin ahihi. A khangsa te in Nu’ nawizu ki dawnkha nawnlo ahih manin nisim ineek idawn te a namkim in i zat hong kulta hi; An neek khat in a tawmpen nam thum neden zo leng hoih pen hi. Ei Zomi te’ anpi pen buh leh vaimiim ahih manin – vaimiim ciim en dihni. Vaimiim ciim ihuan ciang in be leh an teh tawh i huan khawm pen meh i nei kei zongin dat namthum ki cingkhin hi. Tua a hih manin nambat khat na bangmah in lungkim/nuam tak in i neek naak a leh a cidam huai mahmah an te a ne a dawn den Zomi te ihi hi.\n(3) Ahoih bek in ne in:\nOm lel ee, ei thu hi ci a duh zah ta a neek pen a hoihlo penpen ahihi. Pumpi gihna khangsak hi. an neek na pan aki ngah leh nasep na ah i zatkhiat napan in ipumpi gihna/cidamna ki en a tua pen Calory kicihi. I zatkhiat zah sangin atamzaw anne leng ipumpi gihna khangkhang in amahleh amah in natna hau bek lo in natna lungno te dalzo nawnlo ahih manin supna tampi piang thei hi. Tua ahih manin a om bangbang thakhat thu in neeksawm kenla tawmtawm in neek sawm in.\n(4) Lohing nam te limneek in:\nLohing neek na in i pumpi, ici isa, hoih sak mahmah hi. Lohing sungah Vitamin leh dat tuamtuam tam mahmah a hihmanin lungtang natna, Cancer natna ngah na ding panin tampi tak hong hu hi ci hi.\n(5) Sathau dat tam a om te tam neekkei in:\nSathau in ankam limsak napi’n tamneek hoihlo leuleu hi. Sathau dat tam neekna in i pumpi sunga sathau dat (cholesterol) kici pen khangsak ahihmanin sikhang, lungtang natna cihte ki ngah baih mahmah hi. Sathau a nampi nam thum in kimuthei hi. Tua te in\n(1)Saturated fats-Ganhing thau(vok thau,keel thau,….)\n(2) Polyunsaturated fats- lohing thau(Nipi paak thau, be thau cihte pawl)in ipumpi sunga thau dat kiamsak hi.\n(3) Monosaturated fats- Oliv, Rapeseed cihte pan aki bawl sathau nam hi a, hih nam te in lungtang natna hong tunlo in lungtang natna damsak zaw hi.\n(6) A khum lamsa ng tam ne/ dawn kei in:\nA diak in akhum pen naupang te in ki duh deuh hi. Hih a khum naupang te in ineek idawn tak ciangin i ha amoi lai manin naupang hana, hasia, ki tam mahmah hi. Ulian sate a dingin ahih leh zunkhum leh sikhum piangsak hi. Zunkhum neisa te bangin themkhat a neek, adawn bek uh zong a natna tampi ki behlapto pah ziahziah hi. Hih sikhum, zunkhum te pen ei Kawlgam ah adam nading haksa mahmah lai ahih manin akhum neek leh dawn kidop zawh ding hoih pen hi.\n(7) A ki huanmin tui tampi dawn in:\nI pumpi sungahsehthum suah sehnih tui ahih manin tui tampi sawn zo leeng hoihpen hi. Tui tamsawn na in i pumpi i vun te hingsak, no suak sak beklo in natna khatpeuhpeuh hong lut ding haksa sak tuam hi.\n(8) Exercise bawldenin:\nNikhat in a tawmpen minit 30 sung exercises bawl ding hanciam in. A hih theih leh zingsang ni suah ma in bawlzo den leng hoih penhi. Exercise bawl na a phattuamna pawlkhat en dihni:\n(1) Pumpi et lawmsak,\n(2) Natna khatpeuhpeuh hongluut nading haksa tuamsakhi.\n(3) Zunkhum, sikhum nei te damsakhi.\n(4) Lungtangnat damsak zo hi.\n(5) Tha khauhsak hi.\n(6) Pum zaw natna dam sak hi.\n(Pumzaw icih ciangin a pumbit a azaw te in exercise bawl thei lo ahih manin gentehna in khutzaw, khezaw te hi pha diak hi.)\nTawldam zawh ciang a an neek hoihpen hi. Tawl pipi a anneek pen gilpi , gilzang a ding leh sivui, thagui te a dingin hoihlo in lauhuai mahmah hi. Cidam na dingin an neek ma tui tawmbang dawnin minit 15 sung bang tawldam sak leeng hoih hi. An neek ma a singgah tuamtuam neekna in an (zan taak an) tam ki duh nawn pha lo a hih manin hoih lohi. A hih theih leh zantaak an mah tawh i gilvah sak leeng hoih pen hi.\nPawlkhat te in a deih loh hangin music uuk te a ding in an neek kawm a music gin hiauhiau na in lungnuam sak in lungnuam tak in an ki ne ahih man in cidam huai mahmah hi. An ineek ciangin dam tak a ne hithiat a haizan sitset in gilpi tawldamsak in cidam huaimahmah hi. Gilpi dam keileh anlim, tulim ineek idawn hang in limkisa zolo in zong ki ne zolo hi.\nAn ne zo keileeng gilpi zawm behlap leuleu ahih manin sumle paai i bei hong kul leuleu hi. Damlo ihih manin sumleh paai ki zong zolo in pumthuak in sihna ciangdong hongtun theilai hi. Tua ahih manin cidam na dingin neek leh dawn zia, omdan khawldan leh gamtat, lukeek zong i siam dingki sam hi. Khangno Kahlei\nPrevious: Pu Thang Khawm Pau panpihna ki khakkhinta\nNext: Lungsim hoih ~ GS Pau


url: =Hallo Zogam – 6 ~ T. Sawm Lian :: ZOMI DAILY\nposted on 31 December 2016 at 3:00 am UTC+9:30 Lomkholna: Article, Sawmlian\nTedim khua kianga Thuamvum Industrial Estate ahi zongin, Zogam sung pana piang khai leh thei tuamtuamte a sia pah lo dinga kum khat sung bang a kikoih hoih theih nading Cold Storage, Vanleng tual (airport), pawlpi leh kumpi zum tuamtuam pen pha nuam mahmah nipi, hun lem a om cianga phak dingin ka koih phot a, lai lam tawh kisai-in Laibusal (library) nih le thum omte lakah a lianpen ka phak khit ciangin Zomite sunga la phuak siamte pahtawi nadinga kibawl Lamzang khua khunga ‘Peotic Square’ en dingin ka pai hi.\nSakollam panin lampi nuam mahmah tawnin Lawibual lam ka zuan a, khua sung pen a mi zong tamta ahih manin nidanga Sakkollam, Khualai veng (Myomah), leh Lawibual zong veng bangzah hiamin na kikhen ta a, lampi hoih nonote zong min tuamtuam – Penglam, Lengtonghoih, Galngam, Hangsai cih bangin min kiphuak dimdiam hi.\nPoetic Square pai nading lampi ah “Khup Cing leh Ngam Bawm’ Park” kici zong lampi pana gamla het lo-ah om a, a sungah pai pah nuam mahmah napi, ciah lam cianga phak dingin ka taisan hi. A kikhawh zetzet mawtaw tawh ka pai nopna mun ka tung pah hi. Kongpi geiah mawtaw koihin, mawtaw hawlpa tawh kongpi-ah ka lut uh hi. A min panin la phuaksiamte pahtawina leh phawkden nadingin kibawl ahih hangin, a mun le mual kicing lel ahih manin laigelh siam mi thupi tuamtuam phawk denna zong na om hi. Tua banah, Zogam adinga nuntakna a pia phamsa salphate pahtawina zong om hi.\nZomite minam khat i hihna a lak thu tuamtuamte lakah eima sung pana hong piangkhia thu le la siamte hangin, tuhun mite in sak ding la kinei-in, sim ding laibu kinei hi. Nidang huna Mikangte in zong a saknoploh mikang la kiteite pen sak belin kinei nawn lo a, Zomite phuaksa mah tawh Pasian kiphat ziahziahin, lungzuan kisial ziahziah ta a, tuabang late hong piankhiatna mite leh a phuaksa late uh manpha kisa theita ahih manin khantohna maan tawh Zomite kikhangto hi, cih kilang hi.\nZomi la phuaksiam mi 23te phawkna mualsuang a kibawl banah, behlap theih nadingin mun kibawl ahih manin thupi ka sa hi. Lai lamah Zomite madawk diakte zong tua bangmahin kipahtawi a, amaute thu le la hangin Zomite in thu manpha thei-in, sim ding laibu nei uh ahih manin leh, khangthakte in Zopau leh Zolai a theih nading un hih mite manphatna kiphawk ta a, Zogam sunga College leh University-ah Zolai a kisin theih manin, Zomite adinga hun leh ngaihsutna, thagui-thatang tampi a zang phamsate phawk nadinga hih banga kibawl pen a kilawm mahmah hi, ciin ka ngaihsun hi.\nZogam adinga nuntakna a pia ‘salphate’ phawkdenna leh pahtawina a kibawlte pen, khangthakte adingin manpha ka sa hi. Phamsa Salphate min, Zogam adinga nuntakna a piak hun leh a teenna khua uh a kigelh pen manpha ka sa a, khangthakte adingin manpha semsem lai ding hi. Sep ding neihloh man, inn le lo nuamsakloh man, zi le ta nei lo a inn lam ngaihsutloh man zong hi het lo a, mailamah Zomite leh Zogam a palhkhiat theih nadinga a kipiakna uh thupi mahmah hi. A nungtakna uh zong it mahmah napi, amau nuntakna ii nopsakna ding sangin Zogam adinga a kipiakna uh hanga nuntakna a beina pen, pahtawi tak mahmah a, inn lum lo lum nusia-in, zi le tate in zong ngai mahmah hi mahleh, Zogam adingin a nuntakna uh a piakna uh ka ngaihsut ciangin …..\nWe Gave Our Today….\n.. cih kammal, kum 1944 March kha a Japante in ‘Operation U-Go’ ci-a Kohima khuapi, Nagaland a Mikang leh a kipawlpih mite a dona hun a phamte phawkdenna a kibawlna muna kigelh pen ka phawk vat hi. Hih Zogam adinga phamsa mite in a pham ding uh ciangin a lawmte kiang uah bang thu a gen uh tam? “Maban hoihzaw leh thupizaw na neih nadingun, haksatna lianpipi zong a nuamsa mahmah bangin thuakin, nuntakna nadong ka pia uh hi, ci-in na gen in” a ci mah uh diam?\nHih mi manpha leh pahtawihuaite a kipahtawina munah ka pai ciangin ka lungdamna mahmah bel, hih banga pahtawihuaite a kipahtawi nadinga ngaihsutna leh thalawpna Zomite lungsimah a omna ahi hi. Na khatpeuhpeuh, a piankhiat nadinga ngaihsut masakna pen thupi hi. Minam sungah kithutuak a kisapna thu phawk mahmah lehang kithutuak pah ding hi hang. A kithutuakna sangin a kisapna in nasem masa zaw ahih manin a lek pan hi loin, a bul pan mahin dik photphot leh hoih diak hi. Tua mah bangin, Zogam sunga pahtawihuaite a kipahtawi nadinga geelna a om theih nadinga a ngaihsun masate pahtakhuai ka sa a, kithutuak taka sepkhopna in kipumkhatna dawkkhiasak ahih manin, pahtawina mualsuanga kigelhte bek tham lo, a vaisaite zong manpha mahmah uh a, hih banga mi pahtawi a siamte nidang ciangin amau zong mite in pahtawi-in, a min uh zong hih mi thupite kigelhna-ah kigelh kha mawh lo ding hi.\nTua mun panin ciah kikin, “Khup Cing leh Ngam Bawm’ Park” kici, mun nuam mahmahah ka khawl uh hi. Ka paini uh pen zum khakni (holiday) ahih manin kumpi uliante leh innkuan bangzah hiam tawldam dingin hih munah pai uh a, tui kipeek nading (swimming pool) zong omin, innkuana theitui/niangtui dawnkhop nading a hoih nono tampi a om banah, kimawlna tuamtuam kimawl theih ding om a, innkuan banah, nungak-tangvalte in zong nuamsa sem uh hi. Hih banga khuapi husa in a buaisakloh mun nuam pen khuapi adingin a kisam mahmah khat hi, ciin ka ngaihsun a, lungsim suahtakna khat om ahih manin nuam mahmah hi.\nHih Park sungah, innkuana kimawl a nuamsa mahmah khawng, niangtui dawn khawma holim khawng, maan a kilala tawh, mi kibang lo tampi om zeizai hi. A kawmlak deuhah, nungak leh tangval, hun pammaih a sa mahmah, lel nop deih sinthu za-in tam e, ci leh kilawm mahmahte ahi zongin, naungek gilkial nute in ann a mop uh banga sam sau khat leh sam tom khat ii lu a kizom khawng zong na om hi. Bangbang ahi zongin, leitung hi ven, amau nopsak dana om hi-in ei gen ding om kei, ciin ka ngaihsun hi. Ahi zongin, nungak-tangval lai a aam luate pen kisik hamtang uh ahih manin kidophuai mahmah a, tuhun pen tua thu hilh nading hun hi lo ahih manin a mit hema muh pak bek zong a kisuanhuaipi khat hi mawk hi.\nPark panin ciahkikin, Tedim khua sunga laibu kizuakna khat-ah ka pai kik hi. Zogam sungah zong laihawm leh laibu tam mahmahta ahih manin laibu lei ding zong tam a, ka laibu deihte kumlui pian ahi diam, ka mu zo pak kei a, khangthakte in a bawl uh laibu thak, a hoih nonote tam lua mahmahta ahih manin kei zonte pawl pen muh a hak thei mah ding hi. Tulai mahmah leh, khangthakte ngaihsutna bang a ngaihsut ka kisak leh, ka thu theihte leh ka deihte pen, ‘outdate’ mahmahta ahih manin, keima kitheihna pen a maanloh hun om thei ding hi ka cih hi. Tua hi a, pil kisa mahmah a, ‘nidangin tuabang tuabangin na om ung, na deihdan bangin kuamah om ngei kei’, ci-a khangthak ngaihsutna hoih nono a nawlkhin makai kumlui pawlkhat hangin kipawlna sungah buaina om thei zel mah ding hi, ciin ka ngaihsun hi.\nTua ka paina laibu zuakna sai panin nikhatin kumpi nasem pawlkhat khasum zah valval a muhkhiatna uh hong gen uh ciangin, lai a thupi sak ngiat Zomite in, tua lai hangin phattuamna tampi ngah ding hi, cih ka ngaihsun hi. Amau bek laibu zuak hi lo lai ahih manin lai lam tawh kisai Zomite dinmun pen lungdamhuai ka sa hi. Laibu thak pawlkhat lei-in ka tunna lam ka zuan hi.\nKa tunna hotel ka tun ciangin ka kisil a, ann nek hong hun pah ahih manin Zo Ak, Zo huana kihuan, Zobuh tawh mehin, Zomi nungakte in ann hong lui gilvah pikpekin ka nek khit ciang ka khan sungah ka kah to kik hi. Zan dang mah bangin ka maanbu sunga sun lama ka maan lakte ka enkik a, a gamla deuh panin maan la leng Tedim hoihna pen kidawkcian semsem tawh kibang hi. Poetic Square a ka paina huna maan ka lakte pan ka ciah dong maante khat khit khat ka en kik a, a dangah mite kilawm thei mahmah napi, Khup Cing leh Ngam Bawm Park a ka paina uah nungak niksing teng vive om uh a, nupi-papi, a thungen ngen leh naupang tam mahmah hi lo maw, ciin ka maanbu hoih lo maw, a tawipa hoih lo zaw, hoih lua zaw maw, cih zong ka thei zo nawn kei hi.\nPrevious: Christian Hymn te’ tangthu: Lamdang Lua Hi, Ong Hehpihna\nNext: Syria ah Rebel te ukna tunglam panin kikap, mi 15 si ~ TK Lian\nMalaysia, Kajang vengsung ah thau kikapna piang, mi 2 liam


url: =LESSON 12 | December 11–17 ~ MUC\nLESSON 12 | December 11–17\nLESSON 12 December 11–17\nTHUKHUN THAK SUNG THUHILHKIKNA GEN THUTE\nTu Kaal Sung Sim Ding: Matt. 4:1–11, Thkna.. 8:3, Sawl.10:34, Gal. 3:1–14, Sawl. 7:37, Heb. 10:28–31.\nKAMNGAH: “Ahi zongin Jesuh in, “Lai Siangtho sungah,‘Anlum bek tawh mite nungta lo a, Pasian genkhiat thute tawh nungta zaw hi,’ ci-in kigelh hi lo ahi hiam?” ci-in a dawng hi. (Matthew 4:4).\nThukhun Thak in Thukhun Lui tawh a kikhen hi lo hi. Thukhun Thak a gelhte in Thukhun Lui laigelhte in Kha Siangtho humopna tawh hil ahihlam siksanin amau gelh thute mah siksanin a nei uh hi. Jesuh mahmah in zong “Bang kigelh hiam? ci-in a dot ciangin (Matt. 4:4), a cihnopna-ah “Thukhun Lui sungah bang kigelh hiam, ci-in a dong hi gige hi. A genna-ah Lai Siangtho a tangtunna hi,’ ci-in a pulaak hi” (Mark 14:49), hih in Thukhun Lui a pulaak hi. Jesuh nungzui nihte in Emmaus manawhin lampi-ah a pai laitakun Jesuh in amah leh amah kua hiam cih amaute tungah lamdang takin a pulaak hi: “Tua ciangin Jesuh in Lai Siangtho sungah ama thu a kigennate khempeuh, Moses laibu a kipanin kamsangte’ laibu khempeuh a khiatna a gen hi” (Luke 24:27).\nThukhun Thak in Thukhun Lui sunga thute, limciinnate, genkholhnate, tangthute a gensawn hi; hih in Thukhun Lui in thuman hi, cih hong hilh hi. Thukhun Lui sung pan Thukhun Thak in Thukhun Lui sung a thute a gensawnte lakah Thuhilhkikna, leh Late, Isaiah cihte lim gen phadiak uh hi. Matthew, Mark, Luke – Sawltakte, John, Romans, Galatians, 1 leh 2 Korinthians, Hebrews, 1 leh 2 Timothy le Titus (pastoral epistles) leh Mangmuhna cihte in Thuhilhkikna sunga thute pulaak kikkik uh hi.Tua thute kimkhat i en ding a tua thute pulaak tulai thuman thute in tu kaal sung thusinna hi ding hi.\n“Lai Siangtho sungah kigelh hi”\nMatt. 4:1–11. Koi bangin Jesuh in gamlakah Satan zia-etna dawngkik hiam? Ama dawnkikna panin i nuntakpih ding bang thu om hiam?\nJesuh in Satan sel lo hi; thusel thu kituh cihte zang lo hi. Jesuh in Satan a do-na ah Lai Siangtho in bang gen hiam, ci-in dawngkik hi. Bang hang hiam cihleh Lai Siangtho in Pasian Kammal hi; Lai Siangtho in a nungta, vangliatna tawh kidimin langnih hiam namsau tawh kibang hi (Heb. 4:12). Jesuh in Satan zia-etna khat ciat a do-na ah Thuhilhkikna siksanin a do hi. A lamdang veve khatah Jesuh in Satan zia-etna a thuakna mun in gamlak hi-in, Satan a dokikna-in a zat kammalte in Israel mite in sehnel gamlakah a om lai-un kipia kammalte hi.\nAmasa zia-etna a thuakna-ah Jesuh in Thkna. 8:3 siksan hi. Moses in nidang Israelte tungah a beisa hun a sehnel gam sung a khualzinna sungah Topa in amaute tungah manna a piakte leh amaute a makaihna khempeuh a pulaakkik hi. Tua thute khempeuh in amaute kipuahphat nading leh Topa in a thuman thute a hilhna ahi hi. Topa in amaute a hilh thute lakah a kihel khat in “Mihing in an leh tui bek tawh nungta ahi kei hi; ahi zongin Pasian kam panin a pusuak thu tawh a nungta hi, ci hi.” Pasian in nuntak nading taksa an hong pia hi; ahi zongin Amah in tawntung nuntakna an zong a hong pia hi. Nuntakna an ne lo-in taksa an bek tawh kinungta lo hi. Jesu in nunna an leh Satan a taihilhna leh Satan uplohnate a do nadingin Thuhilhkikna siksanin a hilh hi.\nAnihna zia-etna ah Jesuh in Thkna. 6: 16 siksan hi. Thkna. 6:16 – Moses pulaak thu in Israelte in Massah mun a tun uhteh Topa a langpanna (ze-etna) thu hi (Pai. 17:1–7), “Massah munah Topa na Pasian na ze-et bangun Topa na Pasian ze-et dingin na hanciam kei ding uh hi. “Ze-et’ cih kammal in ‘sittel’ ‘hihteitei’ cihna zong hi. Topa in amaute tungah Ama vangliatna leh amaute a panpih nopna pulaak kikkik hi; ahi zongin amaute in hamsatna a thuah uh “Topa in eite hong ompih lo hiam? ci uh hi (Pai. 17:7). Israelte tungah kipia thute mah siksanin Jesuh in Pasian Kammal tawh Satan a taihilh hi.\nA thumna ze-etna in Khrih in Satan mai-ah kunin bia dingin Satan in ze-et hi. Hih bang lungsim in Satan lungsim kilatkhiatna hi. Satan in amah leh amah kua hi taktak cih kitel lo hi. Jesuh in Satan tawh kinial lo-in a taihilh zaw hi; hih munah zong Jesuh in Pasian Kammal – Thuhilhkikna siksan hi. Topa in a mite a vauhilhkholhna-ah amaute in namdangte pasian tuamtuamte biakpih lo-in, Topa amaute Pasian bek mah bia ding leh Ama na bek sem dingin a hilh hi (Thkna. 6:13); Amah bek mah biak ding hi.\nKoi bangin Pasian Kammal tungtawnin i nuntakna Jesuh nunzia kilangsak thei ding a, Amah bangin Satan ze-etna zozo ding i hiam?\nThkna. 10 sungah Moses in Israelte a beisa thute pulaakkikin, Topa tungah cihtak ding a hilh phapha hi. Tua bangin thuhilhna-ah a dang thute zong a hilh hi.\nThkna.10:17–19 sim in. Israelte tungah a thupi bang thu kigen hiam? Bang hangin tuhun Pasian pawlpi adingin zong a hong hilh thu hi, ci thei i hiam?\n“Deidan nei lo ding” cih thu in Hebrew kammal zatdan khat “maitang en” cih panin kizang hi. Hih kammal in thukhenzum tawh kisai kammal hi phadiak hi. Thukhenpa ahih keileh kumpipa in thukhenzum a kitun mite mitang en a, khua sung ulian, mi thupi hiam cih en masa phot uh a, tua tungtawnin thukhen uh hi. Thuhilhkikna sungah tua bangin Topa in kuama maitang ettuam nei lo-in a man bangin thukhen hi, cih a hilh hi. Topa in a thukhenna-ah mi lian leh mi neu cih kuama maitang en lo-in a manin thu a khen hi. Hih thu bangin thuman gamtatna Jesuh nunzia in pulaakkik hi; Amah in nawlkhin thuakte tungah zong a diktat hi.\nSawl. 10:34, Romans 2:11, Galatians 2:6, Ephesians 6:9, Kolossians 3:25, leh 1 Peter 1:17 sim in. Koi bangin hihte in Thkna. 10:17 pulaakkik uh hiam?\nAmaute dinmun in kibang lo hi mah taleh Paul in sila nei to khempeuh tungah a pulaak thu in silate tungah a bawlzia ding ahilhna-ah hehpihna nei-a thuman tawh kizopna nei dingin a hilh hi. Roman sungah Paul in hotkhiatna thu leh mawhpaihna thu a genna-ah Jew leh Gentile kilamdanna om lo ahihna pulaak hi. Paul in tua bangin a thuhilhna-ah Thuhilhkikna siksanin thuhilh a, Pasian in kuama maitang en lo hi, ci hi. Pasian in pasiante Pasian ahihleh, topate Topa ahihleh Amah in a lian mahmah Pasian, na khempeuh a sem thei, a lamdang Topa in kuama maitang en lo-in a manin thukhen ahihleh eite in zong kuama maitang en lo-in a manin thukhen ding ihi hi.\nPaul in a diakdiakin Rome sungah hotkhiatna thu a pulaakna-ah lungdamna thu hong kilatna i mu thei hi; bangbang dinmun tawh i om hangin mi khempeuh in hotkhiatna mai-ah kikim khinin, hotkhiatna a kisam veve ihi hi. Mihing khempeuh in mawhna sung pukin Pasian hotkhiat hehpihna kisam lo kuamah aom kei hi. A lungdamhuai thu in bang mi bang mi hi taleng mi khempeuh in Jesuh Khrih sungah hotkhiat ngah thei dingin a hong kipia hi.\nBangzah vei mi maitang enin na nasem hiam? Banghangin singlamteh in tua bangin maitang en a nasepna in mawhna tawh kidim hi, ci-in hong lak hiam?\nSing tungah kikhai mi in hamsiatna thuak\nGal. 3:1–14 sim in. Paul in tuhun adingin zong bang thu hong hilh hiam? Koi bangin Paul in Thkna. 27:26; 21:22, 23 zangin hong hilh hiam? __________________________________________________________________\nKhriatian tampi in Gal. 3: 1-14 siksanin thukham – Thukham Sawm kisam nawn lo hi, ci uh hi. Tua bangin a gen uh ciangin a taktakin thukham khempeuh kisam lo hi, a cihnopna uh hi lo-in thukham li-na, Sabbath tawlngakna a nialnop man uh hi zaw hi. Thukham li-na zuihna tawh thukham tawh dikna ngah ding hanciamna hi, ci-in ngaihsun uh hi.\nAhizongin Paul in tua bangin gen lo hi. Sabbath thukham palsat a, bei hi, ci lo hi; tua bangin a pulaak dingin siksan ding zong om lo hi. A thu bulpi in Gal. 3:10, hih mun in “thukham zuihna tungah a kinga mi khempeuh in hamsiatna nuai-ah a om uh hi,” ci-in tua khit ciangin Thkna. 27:26 siksanin thu a hilh hi. Paul gennop thu bulpi in thukham zuihna hi lo-in thukham tungah kingakna a nial hi zaw hi. Thukham nuntakpih ding hamsa hi; ahi zongin a kinuntakpih thei lo hi lo hi.\nPaul gennop a bulpi in eite in thukham zuihna tawh hotkhiatna a ngah ihi kei hi; eite tang dingin Khrih hong sihna hangin upna tawh hotkhiatna ngah ihi hi. Singlamteh tunga Khrih hong sihna a pulaak phapha hi zaw hi. Hih thu i theihtel nadingin a hong hilhna-ah Paul in Thuhilhkikna 21:23 a pulaakkik hi zaw hi. Jesuh bangin Paul in zong “ Lai Siangtho sungah kigelh hi,” ci-in “Thukhun Lui thuneihna a pulaak phapha hi. Hih thupiang in midangte in tua bangin a gamtat khialh khak nawn loh nadingun vauhilhna hong suak hi. Paul in Khrih sihna in eite sih ding tangin sihna hi, ci-in Paul in hilh hi. Khrih in eite adingin hamsiatna hong suak hi; Amah in thukham hamsiatna a hong thuak hi; tua in sihna; hih sih in mihing khempeuh in a thuah ding sihna hi. Bang hang hiam cihleh mi khempeuh in thukham palsat hi. Ahi zongin lungdamna thu in hotkhiatna thu hi; “eite in Kha Siangtho kamciam upna tawh i ngah nadingin, eite thuak ding hamsiatna khempeuh Amah in singkhuam tungah a hong thuak khin hi” (Gal. 3:14).\nEllen G. White in hih bangin gelh hi: “Thukham hamsiatna panin mihing a honkhia-in, Vantung tawh hong kilemkiksak thei ding Khrih simloh kuamah a om kei hi. Khrih in mawhna hangin zumhuai-na, siatna khempeuh pua dingin amah mah a kisuan hi; A siangtho Pasian in mawhna deih hethet lo hi; mawhna in Pa leh Tapa kikhensak ding hi.” Ellen G. White, Patriarch and Prophets, p. 63.\nNa khialhna tungtawnin thukhenna na thuak leh a man thukhenna hi Ahi zongin Khrih in nangma mawhna thaman a hong thuak khin ahih manin nang na thuakkha nawn kei ding hi. Koi bangin Ama hong kipiakna na thuk ding hiam?\nNangmah tawh a kibang Kamsang Khat\nIsraelte in amaute kimlepaam a namdangte pasian a biakpih khak loh nadingun Topa in amaute a vauhilh kikkik hi. Amau biakna vazuihpih lo ding banah namdangte tungah teci hi zaw ding uh hi (Thkna. 4:6–8). Ahi zongin amaute in tua bangin nungta lo uh hi. Thkna.18:9–14 in Moses in Pasian mai-ah a kihhuai amaute gamtatnate hilh phapha hi, cih kimu hi (Thkna. 18:12). Tua bang dinmun panin amaute in Topa na Pasian mai-ah paubang lo-in na om ding uh hi, ci-in hilh hi (Thkna. 18:13).\nThkna. 18:15–19 sim in. Moses in amaute tungah bang gen hiam? Sawl. 3:22; 7:37 tawh enkak in. Koi bangin Peter leh Stephen in Thkna.18:18 pulaak uh hiam?\nSinai-ah kipia thuciam tawh kisai, Moses in Israelte tungah Pasian thukhamte a pulaak hi. Amah in Pasian leh mipite kikaalah palaai-in om hi (Pai. 20:18–21), Tua khit ciangin Moses in amaute tungah kamciam nih vei a pulaak hi (Thkna. 18:15, 18); tua Topa kamciam in "Moses tawh a kibang kamsang khat ka khangkhia-sak ding hi. Hih kamsangpa in Moses tawh kibangin, mite leh Topa kikaalah palaai ahi ding hi.\nKum zalom tampi khit ciangin Peter leh Stephen in Jesuh palaai sepna a pulaak uh hi. Peter thuhilhna-ah Jesuh in Ama kamsang siangthote genkhol a tangtunna hi, ci-in a hilh uh hi (Sawl. 3:21); tua hi-in biakna makaite in Amah thuman ding kisam hi; Ama gen bang a zuih ding kisam hi. Jewte theihsa thu siksanin Peter in Jesuh thu a hilh hi. Amaute in a mawhna khempeuh uh kisik a, Jesuh tungah a tatna khempeuh uh kisik dingin a hilh hi (Sawl. 3:19).\nTua zomah Sawl. 7:37, Peter nasepna mun tawh kibang kei taleh Stephen in Jesuh thu a hilhna-a Thuciam Lui kamciamte a tangtunna Jesuh hi, ci-in a hilh hi. Moses in Jew mite makaihin ama nasep in Jesuh limcingkhol hi, ci-in hilh hi. Peter mah bangin Stephen in zong Jesuh in genkholhna a tangtunna hi; Ama thu na ngaih ding uh kisam hi, ci hi. Stephen in Moses leh Pasian gensia hi, ci-in mawhpaihna a thuak laitakin, (Sawl. 6:11), Stephen in Jesuh in Messiah hi; Pasian in Moses tungtawnin a genkholhna a tangtung hi, ci-in a dawngkik hi.\nKoi bangin Lai Siangtho buppi a thu bulpi in Jesuh hi, ci-in na thei hiam? Bang hangin Lai Siangtho i theihtelna in Khrih siksan theihtelna ahih ding kisam hiam?\nA Lauhuai Thu\nHebrews sunga kigelh thu khempeuh in Jesuh thu-um Jewte tungah hanthotna hi. Tua hanthotna in: Topa tungah citak un.\nHih cihtakna Pasian i itna panin ahong kipan ding ahi hi; singkhuam tungah Khrih hong sihna in Pasian in Pasian ahihna, Ama zia le tong leh Ama hoihnate a hong lak hi. Mihingte tungah mawhna sung pukna hangin a lauhuai gimnate kiphawksak zelzel ding kisam hi. Jesuh in eite mawhna thaman a hong thuaknate sangnuam lo-in om lehang, a tawpna-ah ei mahmah in mawhna thaman i thuak ding hi; kahna leh hagawi-na mun i tung ding hi; tua ciangin tawntung kisiatna sungah a mangthang ihi ding hi” (Matt. 22:13)\nHeb. 10:28–31 sim in. Paul in bang gen a, koi bangin tua thute nuntakpih ding i hiam?\nJew thu-um mite in Topa tungah a cihtak nadingun a hanthotna-ah Paul in Thuhilhkikna mah siksanin a hanthawn hi, cih pen i ngaihsut khak loh thu hi. Paul in Thkna. 17:6 in siksanin a thuhilhna-ah mi khat sih nadingah teci mi nih kisam hi, ci hi.\nThuciam Lui tungah cihtak lohna in sihna tun ahihleh, “Pasian’ Tapa a simmawh, mawhna a hong maisak Pasian’ thuciamna sisan a thudon lo, Pasian’ hehpihna a hong puak Kha Siangtho a hehsakte’ thuak ding bangzah takin lianzaw kan ding ahi hiam, ci-in Paul in gen hi (Heb. 10:29). Cihnopna-ah amaute sangin nangmah in thuman na theihna tam zaw a, nangma mawhna hangin Pasian Tapa hong sihna na thei hi; tua hi-in hih thuman panin puk lecin amaute thuakna sangin a lian zaw gimna na thuak ding hi.\nTua bangin a gen khit ciangin Paul in Thkna. 32: 35 siksanin pulaak ahihna gen hi. Khrih sungah amaute ngah ding thute leh amaute ading Khrih sepnate khempeuh a pulaak khit ciangin, Topa in “thuhkikna in keima a hi;” A mite cihtaklohna leh a mite lampialna thu a khen ding hi. A tawpna-ah a pu a pate un Thukhun Thak sung Jewte muh thumante – singkhuam tungah a kicing zaw-in Pasian hong itna kilangkhia a muhkhak loh uh hangin, Topa in amaute tungah thu a khen hi. Tua hi-in Paul in amaute tungah kidawm un. Topa in a mite thukhen hi, ci hi (Thkna. 32:36). Pasian thukhenna-ah eite lamet khat bek i nei a, tua in bang hi ding hiam? (Rom. 8:1)\nNgaihsutbehna: Thukhun Lui sungah zong Thukhun Lui sung mundang siksanin a pulaakna mun zong om hi (kamsangte in Moses gelh – Piancil – Thuhilhkhikna sunga thute a pulaak kikkik uh hi). Thukhun Thak in zong Thukhun Lui a pulaak kikkik hi. Tuate lak panin Late, Isaiah leh Thuhilhkikna cihte pulaak zawdiak uh hi. Tua banah Thukhun Thak a gelhte in LXX kici Septuagint (Hebrew Lai Siangtho Greek tawh kigelh Thukhun Lui, ) siksanin a gelh uh zong om hi. Piancil panin Thuhilhkikna dong Torah ahih keileh Pentateuch kici-in, BC kum zalom thum sungin a teikhia hi-in, tua lo Thukhun Lui bu dangte pen BC kum zalom nih khitin kiteikhia hi.\nThuthun Thak a gelhte in Thukhun Lui siksanin a gelhziate uh ngaihsun lehang Lai Siangtho a khiatna genzia ding kimu thei hi. Amasa penin i phawk ding thu in, tuhun Lai Siangtho thuthuk kante bang hi lo-in, Thukhun Thak a gelhte in Thukhun Lui thuneihna, Pasian kammal taktak hi, cih muanmawhna bangmah nei lo uh hi. Adam leh Eve, Mawhna hong tunna, Tuiciin, Abraham thu cihte a kipan Thukhun Lui sunga thute a piang takpi mah hi, cih um uh hi. Tuhun leitung pilna in Lai Siangtho sung thute um taktak lo hi; tua bang ngaihsutna Seventh-day Adventist sungah a om ding kilawm lo hi.\n1. Seventh-day Adventist-te tungah a hong kipia thuman khuavak a hong kipia khempeuh ngaihsun lecin, tua thuman a thei mawk bek hi lo-in thuman theihna in masuan hong guan a, bangci bangin i masuan thei ding a, tua thuman tungah cihtak ding hi lo hiam?\n2. Thkna.18:9–14 sim in. “Topa mai-ah a kihhuai nate” cih tawh kisai-in, tuhunin bangte hi ding a, koi bangin a kihhuai nate pelh ding i hiam?\n3. Bang hangin singkhuam tungah Khrih hong sihna in kuama maitang en lo-in thutanna tawh nasem ding kisam hiam? Koi bangin maitang en a nasem kha zel thei i hiam? Tua bangin deidan nei keng a ci mi khat amah le amah kikhem hi ding hi. Bangci bangin singlamteh in ngaihsutna hoih lo khempeuh hemkhia thei ding hiam?


url: =Vanleng sungah Bomb omhi cih kikhemna hangin Passenger te kiphugawp in mi 10 liam :: ZOMI DAILY\nposted on 30 May 2018 at 9:16 am Lomkholna: Indonesia, News, Sawltak, World\nIndonesia gamsung Borneo Island panin alengkhiading akithawi vanleng sungkhatah Bomb om hi ci’n Passenger khatin genkhia ahih manin, Passenger te kipatau mahmah in kiphugawp uhhi. Tuabangin apusuaknuam masa kituhin aki phutgawpna hangin Passenger mi 10 tak liamgawp uh cih AP News te’n genkhia uhhi.\nTua buaina apianna vanleng pen Lion Air Boeing 737 hi a, Passenger khat ahi kum 26 aphakhin Frantinus Nirigi in vanleng sungah Bomb omhi ci’n vanlengsung nasem Flight Attendant khattungah genkhia hi.\nTuabangin agenlaitak adang Passengers pawlkhat inzong zakha ahih manin ki patau ngeingai a, apualam pusuahtheih nadingin akituh ngeingai uh ahihi.\nWest Kalimantan police spokesman Nanang Purnomo in agenkhiatna ah Monday zanlam in thupiang hi a, tua Lion Air pen Borneo panin Jakarta zuanin alengkhiading akithawi laitak cihi. Vanleng sungah Passenger bekbek akigawm in mi 189 tak atuang hi a, vanleng sungah Bomb om akicih ciangin aki pataugawp ahihi. Thunei te’n vanlengsung hoihtak azonsak ciangin bangmah apuakkhamthei muhneilo cileltak hi.\nFrantinus Nirigi kicipa in Bomb omhi acih ciangin adang Passenger khatzong lunghimawh in Emergency Exits te nahongpah hi. Tua Emergency Exit panin Passenger te kitolhkhia, pusuak khiatheiding cihtawh ahonsak hi a, ahi zongin tuabangin ahonkhakna hangin amahleh Bomb omhi acipa anih in mat thuakpah sawnsawn uhhi.\nHih Bomb omhi ci’n buaina apianlaitak Video Clip zong kizaihkha in, vanleng ataklam pangka tungah mi tampi dingngeingai uhhi. Pawlkhat ki tolhsuk in anuai vanleng taina Tarmac leilak ah tusuk uhhi.\nPolice te genna ah Passenger mi 8 pen nakliam mahmah, aguh kitankhawng leh alu aliamkhawng om ahih manin Hospital ah kipuak cihi. Adang Passenger aliam 2 tepen phadawm zawdeuh, Minor Injuries hi ci’n genkhia hi.\nVideo: At least 10 passengers on a flight preparing to take off from Borneo island were injured, most of them with broken bones and head wounds, after panicked ensued when a man claimed there was a bomb on board, Indonesian police said Tuesday.\nFlight Attendant khatin agenna ah Passenger tepen lauthawnggawp in khatlehkhat kiphugawp uh ahih manin, tuahangin atuk akia tawh aliam uh ahihi ci’n genkhia hi.\nVanlenghawl Pilot pa inzong vanleng sungah Bomb omcih akigen ciangin Passenger khempeuh damtak in kumkhiading cih thu kipiak himahleh khatlehkhat kiphugawp, ki nawkgawp uhhi ci’n genkhia hi.\nAirline spokesman Danang Mandala inzong Statement akhahkhiatna ah hih ciamnuihna “Bomb Joke” hangin vanleng khempeuh ziakai in Passenger tampitak buailawh uhhi ci’n genkhia hi.\nMore: Vanleng sungah numeikhat in abombi sungen huihtawh mutkeusak\nEmergency Exit kongkhak tezong utthu tawh honziautheih hilo a, vanleng nasem Crew te’n sawlna aomlohbuang in akimawk hontheihloh ahihi. Tua ahih manin, Bomb omhi ci’n agenpa bekthamlo, Emergency Exit ahongpa tawh mi 2 kimanin, akamsiat uhleh kum 8 ciangbang thong kiatheiding uh hi ci’n Police te’n genkhia hi. Ciamnuih galsuak….. Sawltak #zomidaily\nPrevious: Ansai khatah kihhuai takin kuangsawp laitak Video kizaihkha in Social Media ah kithehzak\nNext: A mainawt den luitui


url: =Mikah 1 | Siantongluan.net\nMikah 1 |\nJudah gam kumpi Jotham, Ahaz, leh Hezekiah-te hun laitakin, Moresheth khuami Mikah tungah Topa in thu a pia hi. Samaria leh Jerusalem tawh kisai-in Topa in Mikah tungah hih thute a lak hi.\nNo minam khempeuhte aw, hih thu za un: Leitungah a teng mi khempeuhte aw, hih thu ngai un: Note langkhatah Topa Pasian in teci pang a, a vantung biakinn panin thu hong gen hi.\nAma mun siangtho panin Topa hong pai a, amah in leitung mualsang dawnte hong siksuk ding hi.\nMeikhuk sungah khuainun a kikoih bangin ama khenuai-ah mualliante tuisuak ding a, mualtung panin tui a luangsuk bangin, guamsungah tua mualte luangsuk ding hi.\nPasian tungah Israel-te mawhna leh a khialhnate uh hangin hih thute khempeuh a piang ahi hi. Israel-te khialhna kua ngawh ding ihi hiam? Samaria mite ngawh ding ihi hiam? Judah gamsungah milim bia-in a khial kua ahi hiam? Jerusalem mite ahi hi.\nTua ahih ciangin Topa in hih bangin ci hi: Samaria khuapi, gamlaka ninkholna mun, leenggui suanna mun lel dingin ka bawl ding hi. A khuasunga suangte zong guamsungah ka nilsuk ding a, a khuapi bulpite ka dawksak ding hi.\nA milim manphate khempeuh kisuzan gawp ding a, mei tawh kisusia ding hi. Pasian tungah a thumanlohna hangun mihingte in hih milimte nei uh ahih manin, a thumanlohna uh tawh kizui-in tu-in thuakkik ding uh hi, ci hi.\nTua ahih manin kei kapin ka thum ding a, ka dahna thu ka lahna dingin khe guak leh guaktangin ka vak ding hi. Gam-ui bangin ka ham ding a, vasa-kalaoh bangin ka tau ding hi.\nBang hang hiam cih leh Samaria meima kidamsak theilo hi; Judah in zong tua bangmah a thuak ding ahi ta hi. Ka mite tenna Jerusalem khua mahmah, tua siatna in hong ban ta hi.\nI guallelhna thu Gath khuamite theisak kei un la, na kahna uh amaute musak kei un. Bethleafrah khuasungah na lungkhamna uh langsakin, leivui lakah kikhuk un.\nShafir khua-ah a teng mite aw, guaktangin maizumna tawh salin pai un. Zanaan khua-a teng mite, a hingin paikhia ngeilo ding hi. Bethezel khuamite kahna leh thumna na zak uh ciangin, tua khuasungah belh ding munmuanhuai a omlohna na thei ding uh hi.\nTopa in Jerusalem kulhpi dongah gimna lianpi tungsak ta ahih manin Maroth khuamite nakpi takin patau uh hi.\nLakhish khua-ah a teng mite aw, na sakol galkapte uh a leeng bulh pak un. Note in Israel-te khialhnateng zuikha na hih manun, Jerusalem zong a khialsakte na hi uh hi.\nTu-in no Judah mite aw, Moresethgath khua, mangpha khak un. Israel kumpite in Akzib khua panin huhna ngahlo ding hi.\nMareshah khuamite aw, note a hong zong dingpa ka hong paisak ding hi, Topa in ci hi. Adullam leihawm sungah Israel kumpipa bu ding hi.\nJudah mite aw, na it mahmah na tate uh, sal a suak dingin hong kilaksak ding ahih manin, amaute hangin na dahna limun na sam uh met un la, musane bangin na lu uh tolsak un.\nTedim Lai Siangtho / Laibu: Mikah 1


url: =Khat le khat ki noptuam pihtek ~ GS Pau :: ZOMI DAILY\nKhat le khat ki noptuam pihtek ~ GS Pau\nposted on 28 March 2016 at 6:40 pm UTC+9:30 Lomkholna: Article, GSPau\nMihing nuntakna i cih pen ei guak kinungta thei lo a, kim leh pam tawh a kinungta ahi hi. Zo paunak ah “sing vangin gua nuamtuam, gua vangin sing nuamtuam” a cih mah bangin khat vangin khat a kinungta, khat le khat a kinoptuampih ciat le vai a kipuakpih dimdiam ciatihi hi. Hih thu tel taktak hi leing kuamah kietneu nading le kisimmawh nading om peuhmah lohi.\nZo paunak ah “Saipi amah guakin Ilan thei lo” cih om hi. Saipi pen miksi thovai a om manin ganhing khempeuh lakah a lianpen suak thei pan hi. Tua mah bangin nungzui a om manin sia a om thei, nautang a om manin hausa a om thei, sangnaupang a om manin sia a om thei, gammi a om manin kumpi a om thei, pawlpimi a om manin Pastor a om thei ahih lam phawk ding kisam hi. Midangte hangin min le za a kinei thei pan ahi hi. Hih thu tel hi le’ng kuamah kiliansak ngam lo ding hi hang.\nTua banah ‘suangpi suangneu in thek’ cih paunak khat mah i nei hi. Suangpi pen bangzah takin a Ilan zongin suangneu in a thek manin a kip ahi hi. A zenzenin a thek suangneu kilakhia leh tua suangpi pen kikhuksuk ding a, a tawpna ah kensangah kiasuk let ding hi. Tua dan mahin suangneu zong suangpi in nisa le huihpi pan na liah na dal a, a nih tuakun kinoptuampih tuak uh hi. Tua mah bangin makaite’n zong mipite panpihna mah kitangsam a, pastorte’n zong pawipi mite panpihna le thungetsakna kitangsam hi. Hih thu tel hi le’ngkuamah kiphasak ngam lo ding hi hang.\nTua bek tham loin “Hausa ziak in kuangzawn ban” cih paunak khat zong i nei hi. Mi khempeuh in a tawntung ahi den kei zongin khat vei teitei i makaite, i hausa te, i slate, i kumpite le i pastorte ziak kinoptuampih veve hi. Hih thu tel hi le’ng i makaite le i tungsiahte cikmah hunin kigensia ngei lo, kilangpan ngei lo ding a, zahtakbawlin eima hihtheihna zahzahin kipanpih zaw ding hi.\nTopa in mihingte pen ngalkhaat bang a tangtat dingin hong deih lo a, a kipawlkhawm diamdiam dingin hong deih hi. Sawltak Paul in a cithei zawzaw in a cimawh zawzaw kihuhin kipanpih ding hi (2Kor8:15)ci hi. Khat guak tangtat sangin nih kikhawl leng hoihzaw hi. Banghang cih leh khat thanemna pen adang khat in kihuh, kipanpih thei hi. (Thsia.4:7) Topa Jesu mahmah in zong a nungzuite kiangah vangliatna hong pia khinzo ngawn ka hih teh no turn tekin gamtang ngeingai lel un, ci lo a, nihta nihta in na kithuahsak se hi.(Lk.10:2) Sawltak Paul in zong vantung thuap thumna dong a kahpa hi’ng, ci-in ngalkhat danin na tangtat lo a, a paipaina peuhah Barnabas, Silas cihte a kipan kithuahpih ding lawm na nei den hi. Pil ta hang, siam ta hang, nei ta hang ci-in midangte thusim loin ei guak tangtat penPasian deih loh ahih mah bangin sawtvei zong kikhom zo lo pah hi.\nLeitung a Pasian mizat minthangte nuntakna i et ciangin a mau guak tangtat tawh a lawhcing kuamah na om lo uh a, koppih hoih a neih manun a lawh cing vive na hi zaw uh hi. US gam khanlawh nadinga Pasian mizat DLMoody bang ama thugensiamna hang bek hi loin laphuak slam le lasak siam Ira David Sankey tawh a kithuahkhop manun a lawhcing ahi hi.\nCharles GL Finney zong a paina peuhah papi thunget hat mahmah Father Nash tawh a kithuahkhop manun a lawhcing ahi hi. England gam khanlawh nadinga Pasian mizat John Wesley bang zong laphuah slam le lasak siam a naupa Charles Wesley tawh a kithuahkhop manun a lawhcing ahi hi. Tua mah bangin to hun a Pasian mizat minthang Billy Graham bang ama thugensiamna hang bek tawh a lawhcing hi lo a, thungetpih lawm (Prayerfriends) tampi a neih man hi, ci-in kigen hi.\nTua dan mahin leitungah kimav,slam minthangte zong amau guak tang siamna hang tawh a gualzo hi peuhmah uh a, a lawmte tawh lungsim kikhatin a ki mawlkhop manun a gualzo uh ahi hi. Tu, mah bangin tumging slam i cihte zon! amau guak tangsiam tawh a lawhcing ni hi lo uh a, a lawmte tawh lungsim kikhatii a tumkhop manun mite’n zaknop sa-in lawhcing uh ahi hi. Na khempeuh ah kha le khat a kinoptuampih vive ahi hi.\nPrevious: Suangzang AG biakinnpi kaatna vai thunget pihni\nNext: Mali gamah al Qaeda tawh akizom migilo 2 kiman\nIh Mutna leh Hauhna: Hih laibu in hong huhtheihna\nTulaai Leitung Thuthang Tuamtuam Updates Dec 16, 2014\nNupa ki muanmawhna thu ~ Job Cinpi\nTahum Gospel ~ Evan. Suangh Dal


url: =Zoom Meeting ah Pu Hau Do Suan thugenna :: ZOMI DAILY\nZoom Meeting ah Pu Hau Do Suan thugenna\nposted on 17 May 2020 at 12:15 pm Lomkholna: News, TedimPost, Zomi\nMyanmar gambup adingin Tedim khuapi ah Covid-19 positive case – 1 hong kimuh tak ciangin i zato innpi dinmun leh van neihte kicing het lo cih muthakin khanlawhna hong om hi. Bang taktak kisam ihi hiam? Bang thupi pen hiam? I deih i sapnate bangci ngah theih ding ihi hiam? Hih i tuah khak thu pen i khanlawhna – wakeup call khat hong suak hi.\nLeitungbup dongtuahna Covid-19 hangin Zomite kithuza khawm, thu kikum khawm, thasan khawm lungsim gawm khawm thei ihih manin kamsiatna kawmkal pan kamphatna lianpi khat hi, ci-in ngaihsun ing. Hih pen i mit hong vaksak eye opening khat hi ta hen, ci-in thu na ngen ing.\nI kisapte lakah inn leh lo, van leh na hi bek loin lungsim puakzia, nasep siam dan, i deih khat koici ngah ding, cih lampi teelsiamna leh zuih siamna kisam leng kilawm hi. Tua adingin sepkhop siam ding leh pankhop siam ding kisam mahmah hi. I attitude mahmah zong lim ngaihsut ding thupi hi, ci-in mu ing. I lungsim puakziate kitukalh lo ding, sak leh khang, Falam, Khalkha, khanglamte… cih bangin kibat lohna tampi om hi. Ahi zongin Constructive attitude i neih ding kisam mahmah hi.\nI pahtaak khol lohte tawh koici pankhop theih ding? Kei zong bel keima mimal feeling lianpi khat zong om mah hi. Chin State leh gambup kumpi in bangci bangin ngaihsun uh hiam, cih zong phawk huai hi. Hih bang hun ciangin heh phangphang (Confrontation) lam hi loin alampi zui-in i deih khat ngah theihna dingin mi tawh kithuah siam (Cooperation) kisam mahmah hi. State Counselor leh Chin State video conference sungah Aung San Suh Kyi in Tedim pen deihsak masa ding, hong ci ahih manin tua pen i deih pen hi, ci-in ngaihsun ing. Tuamah hi ven maw i deih pen.\nTua ciangin i gam administrative kilamzia leh a dawldawl a thuvaihamna leh thuneihna a om ahihna limtak theih ding hoih sa ing. I deihna i ngah theihna dingin na bangci bangin sem thei ding, cih limtak ngaihsut kul hi. Kumpi nasemte, vuanzite, MP te leh mipite i vekin pang khawm a, i kisapnate kigenin kitawsawn a phut dan siam ding kisam hi.\nKa gen nop lai khat ah CSO te role pen thupi mahmah hi. UNO bangah CSO te pen nasia mahmah in agenda te nangawn ah kumpite sangin khat veivei hong lim pan lua kha dekdek uh in hi liang sam kei veh aw, a kici zah phial dongin hong thahat uh hi. CSO te nong hat ding uh lunggulh ing. Tua banah Media i zat siam ding, thupi sa mahmah ing. Thukizakna lam zong hanciam semsem lai ni.\nCovid-19 tawh kizomin Tedim khuapi cimawh kisa-in i mangbat laitak Suantuang Siamnu in Zoom Cloud meeting hong pan khia a, tua online holimna ah Pu Hau Do Suan in April 25, 2020 ni-in a thusunna Zomi Broadcasting facebook page panin Tedim Post tanute in atomin kilasawn hi. Pu Hau Do Suan pen Myanmar gambup aitangin UNO ah Permanent Representative dinmun tawh New York khuapi ah 2016 pan kipan tuni ciang dong nasemin a om Myanmar gambup muan leh suan khat ahi hi. Guest Editorial/ Tedim Post\nPrevious: Antang panpihna ~ Lian Tuang\nNext: US Tulsa pan Tg. Do Suan Mang (Teeklui, Gualnam) in hongnusia


url: =Makai hoih kisam hang ~ Sia Mungno :: ZOMI DAILY\nposted on 28 May 2020 at 9:28 am Lomkholna: Article, Biakna\nI paunak ah, “Hawmsiam nungta, nebum puksi” ci ihih manin a nekhawm liailiaite ihi a, ineih bangbang a hawm liailiaite ihi hi. “Thangho leh Liando in zong mintang tangtang phelhawm” cih tangthu i neih mah bangin a tawm a tam ci loin a om bangbang a hawm liailiaite hi hang. Tua banah, “Nupa kilungtuak khuakhat in zolo, khua khat kilungtuak khua kua in zolo” cih paunak nei sawnsawn ihih manin kilungtuahna, mapankhopna thupi sak hang cih kitel mahmah hi. Bek thamlo in, “Unau nihte ki itna” cih tangthu nei ihih manin “Itna mah” a ci tangtangte ihi hi. I kiciaptehna en le’ng “Vaphual” hi sawnsawn hi. A ciampel nuamlo minam, a citak minam ihihna kilangh semsem hi.\nLai Siangtho sungah makai kisam loin a nungta diamdiam, a kikhawl diamdiam a genna ah mihing hi loin ganhing hi citciat hi. “Kauphete: Kumpi neilo napi-in a kituak diam diamin hontat thei uh hi” (Paunak 30:27). Mihingte pen a kimakaih ngiat ding a Pasian in hong bawl ngiat ahi hi. Tua ahih manin makai hoih omlohna munah mite kisia pahpah hi. Lai Siangtho sungah mihing pen tuu tawh hong kigenteh den hi. Ganghing sungah tuu pen makai lo tawh nungta theilo hi.Tua ahih manin tuucing kisam den hi. Tuucing pa makaihna na ah tuu te’n zui liailiai uh hi.\nLai Siangtho in, “Eite khempeuh in tuu bangin lam i khial khin a, eite khempeuh eimau san ciat ah i pai khin hi” (Isaiah 53:6 a,b) na ci hi. Tuu te’n makai hoih a neih kei leh lamkhial pahpah hi. Eite’n zong makai hoih i neih kei leh lam i khial pahpah ding hi. Zeisu in mihonte amuh ciangin a cing neilo tuuhon bangin gimna ngahin lungkhamin om uh ahih manin hehpihhuai a sa hi (Matthai 9:36). Tuuhon te’n makai hoih a neihloh uh ciangin gimna leh lungkhamna a tuah mah bangun Zomi te’n zong makai hoih i neih loh manin lunggimna, lungkhamna, buaina, leh haksatna i nei a, lam hong lak ding makai hoih i neih loh manin lam i pial kha zel hi.\n1. Ama pau bek a thupi sak makai pen makai hoih hilo hi.\nJoseph in Egypt gamah Prime Minister a sep laitak in “Ka pau, ka pau” ci loin Egypt pau na zangh hi. A sanggamte tawh a kimuh phet nangawn in a pianpih pau zangh loin kamphen zangh in Egypt pau tawh na pau veve hi. Joseph in a pianpih pau a theilo hilo a, a zangh lo bek ahi hi. Zomi makai pawlkhat te’n Zopau a zangh lo Zomi pawlkhatte enneu in ko bawl den uh hi. Biakinn sung pulpit tung nangawn pan zahko tazen uh hi. Hibang makai te’n pen minam vei mahmah danin kigen uh hi. A taktak in cile’ng minam vei mahmah uh a, it lo uh hi. Minam pen vei ding hi loin it ding ahi hi.\nMeima i vei teh na mahmah hi. Makai pawlkhat te’n minam hong vei uh ciangin na mahmah hi. Joseph in a sanggamte vei loin it mahmah hi. Joseph in a pianpih pau a zat zenzen loh hangin Pasian it in ama tungah kinga den ahih manin Egypt gamah Prime Minister ciang dong hong ngah in ama minam bup bek hilo namdang tampite a honkhia pa hong suak hi. A pianpih pau a zat loh manin Jew mi ahihna bei deksuai lo hi. Pasian na phawk nak leh na minam beilo ding hi. Zopau bek ci a, Zopau a theilo, a tello Zomie a thusimlo mite makai in guang nawn kei ni. A huaisiam makai mah kisam hang.\n2. Ama lai bek a thupisak makai pen makai hoih hilo hi.\nKa sim ngei article (thului) khat ah, “Bang zah ta in Manglai (English) tawh laibu tampi gelhin New York Times best-selling author na hiphial zongin Zokam tawh laibu khat beek na bawl ngei kei leh minam itlo, na mualsuang ding omlo” cih dan pian mawhsakna lai ka sim ngei hi. A taktak in ama lai bek thupi sak a, ama lai a theilo mite a neu et, makai pen makai hoih hilo hi. Thuciam Thak a tam zaw a gelh pa Sawltak Paul zong ki Jew mi sak mahmah napi’n a laigelh khempeuh Greek lai tawh na gelh citciat hi. A minam lai ahi Hebrew a siam mahmah hangin na zangh lo mawk hi.\nAma hunlai in Greek lai, Greek pau kithei pen leh ki limzat pen ahih manin Pasian nasepna ah a tangzai semsem na dingin Greek lai a zangh ahi hi. Tuhun Zomi te standard tawh a en hile’ng Sawltak Paul pen a minam a itlo ahi ding hi. Ama nuntakna en taktak leng minam itlua kisa in Gentilete tungah Lungdamna Thu gen dingin Zeisu in a sawl hi napi’n a mipih Jewte tungah gen masa veve hi. Moses, Jeremiah, Nehemiah, Danielte mah bangin Paul in zong a mipihte it mahmah hi.\nTua ahih manin “Ka pau bek, ka lai bek” ci-in a aung ngaihsut mite peuhmah makai in koih loh ding ahi hi. Tulai Zomi makaite’n a gen mun mahmah leh ka zak mun mahmah kammal in “unity and uniformity” ahi hi. Unity peh ngaihsut zia kibang lo, mel leh sa kibang lo, pau leh ham kibang lo, aw kaih kibang lo, duh leh deih kibang lo hi napi tupna leh gimna tawh kigawm khawmin kalsuanna leh sepkhopna ahih manin hoih mahmah hi. Uniformity pen ut in ut kei leng, duh in duh kei leng, a kibang in silh ding, tengkhawm ding neikhawm ding zangh khawm ding cih thu hi a, tungsiahte thuneihna (power) tawh a kikal suang nam ahih manin hoih hetlo hi.\nA hoihna a om tei sam hangin hoihlohna lam manawh den zaw hi. Bang hang hiam cih leh uttawmna kihel lo hi. Tua ahih manin unity leh uniformity i gawmkhop laiteng buaina om den ding a, i ma kisot theilo ding hi. Zomi sungah uniformity lakhia in unity tawh kalsuan le’ng gualzawhna, picinna i ngah pan ding hi. Pasian in mihingte leitung bup ah a kizelh ding a deih laitak in mihingte’n kikhen loin omkhawm ding, pau namkhat bek zangh ding, zia leh tong, nek leh dawn leh na khempeuh a kibang in zangh khawm ding cih gimna leh lunggulhna tawh Babel tausang hong lam uh a, Pasian in matutna pia lo hi. Hih thu hangin Pasian heh mahmah hi. Hih pen uniformity nam hi a unity nam hilo hi. Zomite pen kipumkhat na (unity) tawh kalsuan ding kisam hi.\nAlbert Einstein in “Insanity is doing the same thing over and over again but expecting different result” na ci hi. Nasep zia khel ngeilo, kibang den kei napi a tuamdang in hong piang ding hi cih lametna pen lungsim navaak lohna hi a ci ahi hi. A beisa hun a phattuamna a piangsak zolo, khantohna a piangsak zolo makai khat in makai hong sep kik hangin phattuamna leh khantohna piang ngeilo ding hi. Zomi sung a toksia den, kipumkhat kimlai a khen kham makai khat in makai hong sem kik in kipumkhat ding a gelgel hangin a mawkna ahi hi. Kipumkhatna piang ngeilo ding hi. Albert Einstein thugen mah bang lel ding hi.\nTuabang makaite pen lungsim navaak lote ahi uh hi. Tua ahih manin makai hoih kisam hang. Sawltak Paul in “Jew mite lakah na ka sep ciangin amaute ka ngahzawh nadingin Jew mite khat mah bangin ka gamta a, Moses Thukham ka zuih ding a kisap loh hangin a zuite ka ngahzawh nadingin amaute lakah na ka sep ciangin amaute mah bangin ka gamta hi. Tua mah bangin Jew mite’ Thukham in a huam loh Gentail mite lakah na ka sep ciangin amaute ka ngahzawh nadingin Gentail mite bangmahin ka gamta hi. Hih bangin ka gen ciangin Pasian’ thukham a zui lo, cihna hi loin Khrih’ thukham zui-in a gamta ka hi hi” (1Corin 9: 20-21) na ci hi.\n3. Pilna leh Ciimna a thuahkhawm makai\nKumpi Solomon in gam leh lei a ukzawhna dingin Pasian tungah pilna nangen loin ciimna nangen hi. Pilna pen ki sinsin thei hi. Ciimna pen Pasian kiang bek pan hong pai hi. Ciimna i cih pen i sinsin pilnate, nuntakna ah phattuamna dingin zat theihna leh i tuahngeisa thute khinkhai kik in mailam ah nuntakna phattuamna dingin zat theihna ahi hi. Tua ahih manin Zomi sungah pilna leh ciimna a kop makai kisam hang. Sia Langh Ngaih Mung (Nashville, TN, USA) – Zomi Daily\nPrevious: Cidamna lam nasemte Mobile Tablet kipia\nNext: Thu um mite nisim tavuan ~ Rev. Gin Khen Mang


url: =Insein kidona le Zomite | Tongsan\nPhoto Courtesy [https://www2.irrawaddy.com/]\nGamkek mikangte in 1889 pawlin Zogam (Chin hill) hong sim uh a, i pu i pa ten zong a tha neihzah tawh na do uh hi. Ahih hangin galvan le tha le ngal kikimloh luatna hangin guallel uh ahih manin,1894 kum akipan Mangkangte in Zogam (Chinhill) hong uk ta uh hi. Tua ciangin Zogam gam kem dingin Gurkha galkapte tawh Chin Battalion hong phut in Burma Military Police cih minpia uh hi. Tua galkapte pen damdam in Zomite tawh laih uh hi. Leitung galpi nihna ciangin tua BMP pan Chin Battalionte pen Burma Frontier Force ci-in Japan te’n Myanmar gam hong sim hun ciangin zanggam lam a om galmai ah puak uh hi. Leitung galpi khatna lai in zong Zogam khua kiim phial pan mikhat ciat kaikhawm in, France galmai ah Chin Labour Corp ci-in 1917 kumin phut uh ah France gamah galmai nawk nasem dingin paisak hi.\n1949 January 31 ni-in Myanmar kumpi galkapte le KNDO te Yangon khuapi Insein – Khawaichian le Tamaing kikal tengah kikap uh a, KNDO te’n Seminary hill lam pan pangin do uh hi. 1949 Febraury 1 ni-in KNDO te in Insein zum le District zum kimteng nasia takin do uh a, Febraury ni 2 ni-in KNDO ten thukante zum kim teng lazo uh hi.\nTua bangin Myanmar gambup ading a thupi mahmah gal kidona hong om ciangin Mingalardone bulphuh in Twinthee lam a om No(1)Chin Battalionte in Insein gal maiah panmun la uh hi. Hih No(1) Chin Battalion te’n Khawaichian, Gyukung teng si masa uh a, Yangon khuapi ading a galdalna thupi le mun hoih ahi Sawbuakung tengah phualsat in panla uh hi.\nHih gal kidonate ah No(5) Burma Rifles, No (1) Chin Battalion te’ len saklam ah No (2) Kachin Battalion te in munla uh hi. 1949 March kha pawlin Tathon le Mawlamyine galmai ah kuan No(2) Chin ten a battalion bup un a maban uh No(2) Kachin te’ tungah ap in, Vanleng tawh Yangon ciah uh a Insein gal maitang ah pan mun la uh hi. Hih mun tengah No(2) Chin te in No (1) Chinte mah bangin panmun la uh hi. KNDO ten Yangon,- Insein le Pyi lampi kikal aa gal panna ding mun hoih tengah pan munla in kigingsa in om uh hi. Amau ngimna in Yangon khuapi la in Myanmar kumpi khia dingin a mau kumpi asem ding uh hipah hi.\nTaziat a om: Burma Battalion te gam sungah tai in Pyi khua a om Burma Communist te tawh kipawl hi.\nNyaungliben a om: Burma Battalion te Kayin te tawh kido in lel uh ahih manin, Mingalardone tung hi.\nBurma Battalion pawl khat gamsung ah tai in Burma Communist te tawh kipawl hi.\nBurma Battalion te in Patein,Mau Pyin leh gunkuam a teng kem uh hi.\nBurma Battalion te in Yakhine gam ah Mujahit gamsung mite do uh hi.\nBurma Battalion ah Platoon nih te in Thasi a galphual nang uh hi.\nBurma Regiment in Gurkha galkap te hi in gamsung kem na tuamtuam vai puak la uh hi.\nKachin te in Mawlamyine le Thathong gam sung kem uh hi. A cil lamin Platon khat Isein galmai ah panmun la hi.\nKachin pan Captain Naw Sai pawlten KNDO tawh kipawl in Meihthila pan alak vanlengte tawh Maymyo (tun Pyin Oo Lwin) la uh hi. A cian laite in Pyinmana ah leitang kemin om uh hi.\nChin pan Platon thumte in Thasi a pawlkhawm galphual kemin, a dangte in Methila ah KNDOte tawh kinawk in a nunglam ah Pegu le Daih Oo kidonate ah huh uh hi.\nKayin ten Taunggo la uh a, Insein KNDO te huh dingin a tuaksuk Pegu pan kumpi galkapte tawh kido uh hi. Tuanggo ah kilehkik a, a nung lamah Myanamr gam leilu lam mual gamah pai suak uh hi.\nKayinte omna Pyi panin Insein a KNDO te huh dingin tuak suk a No (3) Burma te tawh kido in kithehthang uh hi. Bo pawl khat kiman in pawl khat Taunggo a KNDO te tawh kipawl hi.\nKayin ten a kipatcil lamin Mandalay ah galvan ap in Maymyo ah a tawlngak laitak uh KNDO ten Maymyo a lak uh ciangin KNDO te tawh kipawl hi.\nHih galmai a kidona liante’ lakah USetkaih sang kidona pen a masa pen a hi hi. No (5) Burma Rifles pan pawlkhat le tua phungyi sang a om KNDO galkapte kidona a hi hi. Hih kidona pen nasia mahmah in langnih tuak ah aliam a bai le asi tam mahmah uh a, Major Hla Taung zong si hi. Hih kidona ah kum pi galkapte bei siang dektak a hih manin nung kik uh hi. Tua ciangin Chin (1) te in galmai vai puak la in galmai phu uh a, a si a liam tampi tak tawh Usettaih la zo uh a Captain Taih Chuan in Myanmar gam galhang minphatna lian pen Aungsan Thuriya buaih ngah lawh hi.


url: =Thuthak Tomkimcing 14 Oct 2014 :: ZOMI DAILY\nposted on 15 October 2014 at 12:26 am Lomkholna: Hauthang, Myanmar, News, World, Zomi\nA. 2015 Myanmar kiteel hun ah MP lui te teeltak hetlo.\nHong tungding 2015 ah kiteel pi kibawl kik kha zenzen hi leh Zogam/ Chin state sung pan in MP te teel kiktak hetlo in om uhhi. Adiak in gam leh nam ding Pilna lam, Sumbawl sumzuak na, Cidam nalam leh gammi mipi nuntak khuasak na ah kikhang khaan sak zia ding bangmah gel na mipi tung ah gen khiat omlo uhhi. 2010 kiteel pi hun ding a, mipi tungah kamciam piak bang in sem lo in mipi in mu uhhi. Vote ngah ding teh lam etna tawh mipi tungah akisam bangbang agen sate asepna kilang hetlo in kum nga cingding ahih man in tulai tak Chin state ai awh MP te atamzaw Chin state sung nasep na neilo in Chin state pualam ah nitumtum in hun bei sakzaw uh kilangtak in mipi in mu hi.\nB. Kalay myo khantoh nading gelna tuamtuam\nKalaymyo khuapi khantoh nading in gelna tuamtuam tampi makai lam te gel khin uh hi. Adiak in innsung nasep nei leh nasep thaman sumvai, Nuntak khuasak nading siam kisin na mun kisam te, No.4 BEHS innding leh amun ding, TEO zumthak neih ding, Chin Tuang Car gate kician tak in din zawh nading, Huihpi leh Guahtui lutlo kimawl na tualpi ding, Khualzin mi tampi zin tun nopna ding in Hotel minthang inn mun ding, Nau suak sak siam Nurse sinna sang neih zawh nading, Khutsiam na leh Set nam tuamtaum bawlsiam kisinna hon khiat ding, Vanleng tual hoih International level munhoih neih nading, Inn khawi ganhing Vok, Ak, Vatawt, Ui cih te akhawina atuam vilvel in amun neih nading, Nasep na ding in khuaphe meitha hawmzia daak 24 hunbit tak ngah kim nading leh Khuapi sung niin tuamtuam te agamla mun khat ah paih nading cih te akigingsa in gel khia ta uh hi. Kalay myonee om mivek pi Chin state sung om sang tam zawta hi a, hongtung ding kum 20 sung in Awn khat phat thei ding ahihi.\nC. Kum moi lai mahmah mizo khat guiawk.\nMizoram Khawzawl khua ah teeng Tg Lalruatsanga kum 9 pha pan siamsin dawl 3 kah laitak 13 Oct 2014 ni sun sangtuah khit sanglut kik ding teh 1:30pm Nau puakpuan tawh gui awk lum in om cihi. Alawm te in simmawh in kobawl lua uh a, Ak Ek acih nasa mahmah Kha sia mahmah cih ciang kithei cihi.\nD. Chindwin pan pan piang Ngasa te India ah kizuak.\nChindwin gun kuamto Bualtui kicing na ah akikhawi ngasa liim namtui nono teng gamsung gam mi in kinelo liang in Ngasa kawi panmun nei thusa te India ah akeusa in zuak to zelzel uhhi. Abeisa kum 2012-2013 Ngasa keu ton 11.25, 2013- 2014 kum in Ngasa keu ton 107.50, 2014 Septer kha ni 26 ciang in Ngasa keu Ton 10 ciang zuak khin ta uh a, Kawlsum in Kyats 9.450 Million ngah khin zo cih Chindwin Ngasa khawi thusa ten gen uh hi.\nPrevious: Japan te e naupang pattah zia\nNext: Kawlgam gamvai thupiang Report (2013) ~ Lian Tuang


url: =Upper Myanmar President asem Pr Kap Lian Thang in Ngente Pawlpi zol ~ MUC\nUpper Myanmar President asem Pr Kap Lian Thang in Ngente Pawlpi zol\nAdmin 10:44:00 PM Articles, Conference Pianna thu, ZOMI SDA NEWS\nUpper Myanmar President asem Pr Kap Lian Thang in\nNgente Pawlpi zol\nAtung a i thulu tawh kizui in June/5/2019 Wednesday ni-in UMM President asem Pr Kap Lian Thang pen Ngente pawlpi in sam hetlo pi-in vapai to hi. Tua bangteng tawh Pr Kap Lian Thang pen Ngente ah pai ding cih ka theih ciangin ka paileh inn mai ah mawtaw khat na khawl veva mawk a tua pen Pr Kap Lian Thang te ii zat mawtaw na hi hi.\nNitak nai 8 hunin Upa Pa te inn ah thu kikupna om ding ci in ong kigen ciangin kei zong ka na pai hi Mizo sia te pawlkhat leh Pr Kap Lian Thang na om uh in mizo sia Pu Faka acih pa in chairman dan semin Pr Kap Lian Thang in dot nop kup nop na neih uh leh ci in ong gen hi Pa Pau Mang in dotna nih ong nei masa hi. 1. Mission tawh kizop kei leh gupna ngah lo ding maw? 2. Tithes tawh kizop kei leh gupna ngah lo ding maw? Cih hivnamnih dong masa hi Pr Kap Lian Thang ii dawnna ah Gupna ngah tawh kisai pen Ei mimal leh Pasian kizopna hi ci in dawng hi.\nTua pan Pu Tawng Pau in Sia aw Div Pre in ong makaih in Union, Section, Conference panin mi nga ta meeting kah ding acih pen koici dan ciang hiam ci in dong hi. Siapa in tua te pen Union in thei zaw in teh ci tam gen theih mel kei Pr Kap Lian Thang in bel Conference ngah ngei kei nuteh, Division pa, GC president te tawh zong na makai te uh akimu khin sa hi ci in gen. Amau lungsim tawngah ong khaktan nuamlua, ong panpih nuamlo lua leh ong gal neihlua ahihna kilang hi. 1987 pekpan in ong khaktan Zomi mipil kisa te, leh sila lungsim nei Zomi pawlkhat te leh Khanglam makaipi te ong bawldan hidan hiven maw ka ci hi.\nTua pan kei zong ka gen theih danin na gen to in Conference te in 28 beliefs pan apialna omlo, manual te policy te mah kizui hi. No conference te pen kha mangthang dan a ngaihsun mawk. Sia Do Pau tapa Khup Za Tuang pen Nanphalong a Conference Nu Cing tanu tawh akiteen lai in a chairman sem pa in tu in conference panin khamangthang khat ngah hi hang Haleluijah ci zen hi. Tua bangzah ding liangin Mission te Pasian zah a ngaihsun in conference te dawi bangin ngaihsut zahdingin bang laisiangtho leh SDA doctrince tawh kipelh hiam cih donglenglah dawnna ding om tuanlo hi. Hi bangin Conference te SDA doctrince zui in ei SDA upna lencip te zolzol sangin lawki te sunday tangte zol in Pasian thu, Sabbath thuman gending hizaw ahi hi. Ahizongin kawlgam Mission te nasep pen tua hilo in dahhuai mahmah hi. Ataktak in Mission in Pasian thu tangko in Conference in zong Sabbath thuman tangko ding ahi hi. Tua ding mah in kibuai saksak nawnloh nadingin kum tampi zum kong mangkong ah sumleipaai, hunlehni te tampi bei khin ciangin thukimna la in kibuaisak lohding ei muntuakpan Pasian nasep sem ding ci in Agreement kibawl khin a hi hi.\nTuabang teng tawh Ngente Upa pa in bel ko Mizo te ii Conference ngah zia khawng ka muh uh ciang Conference a deih ngiat hi ung ci. Mission a ka om lai un Worker khat bek ong kipia tua hun lai in Ngente ah kumpi sang sangin Pawlpi sang ong kizuan zaw tham. Sangnaupang mi 70 bang apha pen worker khat bek ong kipia.Conf in worker thum bang ong pia hi. Ka hamphatna uh. Cihkhawng zong gen. Biakinn lamna di zong ong huh hi ci in gen\nDawi Mangpa in ahun tom salua ta in abeisa hun a thukhenzum a kitut hun te bei ta in tu in member te local Church te ah Dawimangpa ong vak kawikawi hi ta aitam maw, Pasain nasem te mah Dawimangpa in zang nuamzaw ding a ci in ka ngaihsun hi. Pilvangin kidawm tek ni.\nPr. Kap Lian Thang in bel Pr. Kha veilua ahihman in apaito hing ci hi, ahizong kha vei taktak ih hihleh aom sa, thu um sa te ih va suksuk sangin aza ngeilo, aza kha lo pawldang tampi tak om a Mission in fund gamdang huhna mah lamen a mikhamul nuai ah ih ngah sum lom pipi te tawh Pasian nasem leng bangzah in ih Topa lungdam ding hiam ci ingh e. Mimal kimciat in akhentel theidingin thupha namcin Topa in ong pia ta hen Amen.


url: =Malaysia Om Suutpom Vai ~ Thu Tatuam (Siyin News)\nMalaysia Om Suutpom Vai\nFriday, January 09, 2015 Refugee Taw Kisai No comments\nJan 8,2015(Thu)ni in, Suutpom kipawlna pan lampuite le REG Unit, IAD unit te taw thu kikupna nei hi.\nREG Unit pan kikuppuina : Malaysia UNHCR sungah na sia tatak kipua phatna om ahiman suutpom register sia kitawl nga ci hi. Hi kipua phat hun (transitional period)sia 2015 bo dong bang hi tu ki lamen hi. Dam ngawl hang le mat le hen pan bek register kipia a, RSD huan tu ni zong 2016/2017 sung hong ki pia pheang hi.\nIAD pan kikuppuina: Abosa kum saang huuna sum tawm zaw hi. Abosa hun bang huna hong ki pia zo non ngawl tu hi.\nTua ahiman Remedi lei hamtang hun ci, hong hanthawn hi. Malaysia kumpi in zong zato kiveal man 30% khang sak hi. A kilaw thei natna te atu abosa hun in athong hong ki bawl sak ahi hang 2015 pan ki pan sum hong ki ngen tu hi. Athong in zatui/zahaa hong kipia non ngawl tu hi. 2017 ciang suutpomte zong ngamdangmi te piak zaza (foreigner rate)dong hong khan to lai tu hi. Cidamna huvau noma le noma na khin vawt mama kul tu hi. Na omna inn khealkite hong vunna, hui thiangtho nga sak vun. Na khan sungah nitaang zong nga sak vun.\nA kilaw thei natna nei Kawlngam mite, na ngamah cia kik in kibawl zaw vun. Tu lai tak Kawlngam ah HIV/AIDS huvau Shan ngam, Mon ngam le Thaninthyi ngam sungah athong in zatui zahaa pan ki pan athong in kibawl sak hi. Chinmite atu Kalaymyo ah athongin kibawl thei hi. Tua bekdomngawl Myanmar Christian Council (MCC) in vaihawmpui a, Mizoram, Manipur ah athong in a kibawl akiveal thei natu huna pia hi. Kawlngam ah cia kik in akibawl nuam, contact adei peuma hong ngen tavun! ci hong kikuppui hi.\nCDU pan kikuppuina: 2015 kum sung suutpom kipawlnate ii ki mupui nop teng hong dong a, a lem babang thasim khat vei kimupuina kong nei sak tu ci hi.\n2014 activity report le 2015 planning report hong pia ngawl laite puak tavun.Report nong puak mateng UNHCR ii dalna lai(Protection Letter) hong kipia ngawl tu hi. Kipawlna thakte sia kum 2 sung hong ki encik zawkciang, hong ki saang le hong ki pia pheang tu hi.


url: =NLD in kumkhat sung in mipi’ lametna apia zohiam? ~ Cin Lian Khai :: ZOMI DAILY\nposted on 2 April 2017 at 5:43 pm Lomkholna: Cinliankhai, Myanmar, News, Politics\n2016 March 30 ni-in Democracy kumpi zaneihna NLD tungah kipia hi. Mipi tampi in Khitui naptui tawh a ngak uh hong tangtungta hi ciin luankhi gial bang kia ziah2 hi.\nMipite in Mualmi leh Kawlgalkapte kikapna hong veng ding a, Gam sung ah ngaihmuanna,thumanna, khangtohna etc om ding cih lamen hi. Atom in gen leng mipi in khangtohna kideih hipen hi.\nA taktak in, NLD Kumpi in zong, Ukna khempeuh ngahlo a hihman in suakta leh a deih bang2 un sem theilo cih thu mipi in kumkhat sung in ih mu khin hi. NLD in Mikang pau in cileng Mixed Reviews athuak laitak uh hi.\nNLD Kumpi in USA Sanctions leh International Business Concession a inked uh hang, Kawlgam sumzuak sumleina pen to’ nailo hi. Gam sung ah zong Human Rights Violation leh Kawlgalkap in Mualmite a Kaplupna simmawhna etc NLD in kumpi kumkhat sung a sep sung nidang tawh kilamdangna omtuan lo hi.\nHihbang in NLD in mipi lametna Kumkhat sung hong piak pah lohciang mimal tampi takin a tungvuah mawhsakna Kammal tampi nei uh hi. Ahihhang in, Politician Pawl khat in hong pailai ding kumte ah gam hong khangto veve ding hi cih lamen uh hi.\nMualgam lam ah Kawlgalkapte leh Mualmi Galkapte kikapna hangin innmun lomun innlum lolum nusia a galtai pawlkhat leh amaute Social kipawlnate in NLD Kumpi mawhsak mahmah uh hi. Gentehna: TSYU, KYO,MYPO,Shan YO, etc. Amaute lungkimlohna tampi lak ah khat pen, NLD Kumpi in mipi nuntakna asusia gamtatnate amasa in khawlsak leh kilawm hina pi USAPI (Prio) lo hi ci-uhhi. Mipi deih Kumpi kah ahihman in mipideih hong sepsak, mipi nuntakna hong itsak masa ding kisa hi ci-in awging ziah2 hi. Rule of Law zong abeisa kum mahbang in kilamdangna omlo cihthy tawh NLD a ngal kawkkhawk uh hi.\n2015 Kitellai in mi 77 % in NLD mepia uh hi. Tua mipite in Aung San Suu Kyi makaih NLD muang in Kawlgam ah kikhelna om ding cih lametna tawh NLD mepia uh hi. Kalay, kabaw a om Zomite a tamzaw in zong NLD amuan man un Minam party taisan liang in NLD Me pia uh hi. Chin State ah zong a tamzaw in NLD Me pia uh hi. Chin hat mahmahna Thantlang CNF te thahatna bulpi, CNF te Party CNDP in zong kiallap kitelna hitaleh kitelpi hita leh mun khat zong zolo uh hi.\nMipi in NLD mah na muang hi. Tudong NlD sepna mipawl khat a lungkim naivet loh hang athapia tamzaw lai a, Galkap ukna anawk khia ding in lametna nei uh hi. Hihbang a NLD in hamsatna athuak laitak mipi muhna atuam2 om a, NLD in mailam ah agualzawh nop uh leh mipi deihna hong et mahmah kul ding hi. Aung San tapa ahihloh hang, Politics a aupa leh aminthang mahmah, 8888 Generation, Political Prisonal Lui Ko ko Kyi te 2020 ciang hong kipan ding ahihman in NLD in pilvang tak in na asep uh kulding hi.\nNLD hong cing leh Gamnuam ding a Gamdangmite in Business hong invest zaw ding cih lametna ih neih hang in, World Bank te reportna ah nung fisical kum pen tukum sang 30% in tamzaw ban ah mai kum ciang Economic Growth pen 6.5 in zekai zaw lai ding in gen uh hi.\nMipi bangzah tak in phun aom hang in NLD U Win Thein atutna ling nailo hi.\n“Kawlgam pen Zawnna pan asawtlo in suakta ding in um ingh” ci-in RFA tekiang U Win Thein in gen hi.\n“US sanction lift in United States,EU Gamte tawh sumlei sumzuakna ah hong manlang sak mahmah ding ahihman hi” ci hi.\nBangbang hileh, World Bank in, kawlgam zawnna pen 2014 kum 37.5 percent hi cihi. Nungdiak in bel Kawlgam zawnna 34 percent hi ci leu2 hi. Akhasiat huai mahmah ahihi.U Win Thein in thakhat thu a kikhel vat ding, leh gam hauh vat ding pen baihlo hi. Mipi tel Kumpi ih neih limlim zong kikhelna khat hi ci-in genbeh hi. Hibang in gensiatna a om hang, NLD kumpi pen Kawlgam Kumpi ih muhkhak lak ah ahoih penpen Kumpi hi cih zong genbeh hi.\nU Win Thein in , nidang pekpan a Kumpi nasem Uliante in ko mai ah ka deihdan un nasem a, ahihhang, nunghei khaleng a utut uh nasem uh ahihman in kikhelna hong zekai sak tuam mahmah hi ci-in genbeh lai hi.“They are like old horses trained by previous people” cihi, Niwin Bawngte sinai lo in baih lo cih a gennopna hi cih kimu thei hi.\nAlso read: Thantlang a CNF te bawlding Chin National Dialogue vai mimal muhdan ~ Cin Lian Khai\nKawlgam bup level ah NLD te a kigensiat mah bangin Zogam ah ZCD ten gensiatna, phunsanna, hawmthawhna athuak laitak hi. Mipi in Gam huihnundan ngaihveng in kantel leng, politiciante lungkiat lohdan in lungkia lo ding uh hi.\nPrevious: Singapore meileng Station khatah muanmawh vankhat kimu in ki patau ~ ZD\nNext: Malaysia, Perak State ah mawtawpi khatin adang mawtawneu khat phukha in mi 6 sipah ~ ZD


url: =US President in Refugees Khaktan zawh US ah Zomite Tung Masapen\nUS President Donald Trump in kumpi tokhom a luah ni akipan nasepzia tampi a laihnate sungah Refuges lakna tawh kisai-in, Muslim gam 7 pan gambel (Refugess)te US ah lak nawnloh dingin abeisa January 27,2017 ni-in khaktanna “Travel Ban” nei hi. Ahi zongin US mipite le thukhen zumpite akipan leitung gam tuamtuam in diksa loin lungphona kinei kawikawi hi. Tua bang a Trump i khantanna a lawhcinlohna tungtawn in Kawlgam pan Zomite innkuan 2 mimal 5 le Russia innkuan 4 mimal 14, vekpi gawm mi 19 te February 15,2017 ni-in Tulsa khuapi ah tung uh a, US gam sungah alut masa penpen ahi uh hi.\nTua Zomite pen Dim, Vung le Pi Thang Dim kici min neite hi in,US leng thei ding ci’n vanleng Ticket zong kileisakkhin, Apartment zong kikawmkhin bek tham loin, Appointment akisamteng kibawlsakkhin in, ahi zongin President Trump in Executive Order letmat thuh khit tawh kituak lian ahih manin a lenhun ding uh kipelh suak ahih manin, US a omsa a sanggamte in ngaklah mahmah uh ci hi. Tuni a tungsa Zomite zong Tulsa lam a om Zomiten thei dingin kilamen hi.\nUS gamsung ah Refugees te aluttheihna dingin abeisa kum sawtpi lai akipan “Catholic Charities” kicite le US State Department te kipawlin amau huhna tawh Tulsa bek hi loin, US gam mun tuamtuam ah Myanmar refugee tampi tung thei uh cih Tulsa World Newspaper ah kisuahkhia hi. US President Trump in refugees khaktanna a neih zawh US gam a lut masa penpen Zomite mah ahi hi.\nHih RC pawlpite makaih Catholic Chartities ten minam le biakna deidan loin nasem uh a, tenna ding Housing, Transportation, Health Screenings, School Enrollment, Cultrural Orientation cih dongin akisapna khempeuh uh panpih uh cih thu Tulsa City a om Catholic Charities ah Programs Director ahi Deacon David Hamel in Tulsa World News ah pulakkhia hi. Malaysia, India le Thailand a om Kawlgam mi Zomi namte zong abanban in tung thei ding lametna kinei cih genbeh hi.\n(Source: VOA, Tulsa World Newspaper)


url: =Kimpu leh Kimpi – 37 ~ Hau Za Cin :: ZOMI DAILY\nposted on 6 September 2010 at 10:41 am Lomkholna: Article, Hauzacin\nKimpu leh Kimpi – 37\nKhua ciah leh banglo khat in gim kik vatna om leh Hospital delhna gamla ding ciin Zomimio ah meltheihte kiangah tawmvei kikep phot ding a khentat uh hi. Tua pan a hoihtoh zel leh khua lam ciah ding cih a ngim uh hi.\nHospital pan kipuakhia in, a sangkah laia a zintunna te inn ah a inn lak pano te kiangah a kinga uh hi. Tua san ah zatui ne in, ahi thei bangin a zi khat in kem a, a zi khatzaw in khua lamah tate khempeuh kem dingin a ciah hi.\nNi khat sun tangpi laitak in a let-li vak pih a lawmte khat hong pai a Kimpu cina damlo veh dingin hong hawh hi. A holimna uh pan tu lai van zuakna hoih mahmah, gamgi zong galkap omlo, sum bawl nuam mahmah hi cihte a zak ciang Kimpu a lawp mahmah hi. Ahi zongin tu a bat leh let-li in singtaang lamah van zuak in sumbawl ding bel gamla mahmah lai hi. A lawmpa in Aksa ciim huan leh ngasa kan keu sitset hong puak a, lawp takin a ne miapmiap mai hi. Na dam ciang khualzin kik ni, kei zingciang a zin kik ding hi ing, van la in Zomimio hong tuaksuk pak hi ing, ciin a vaikhak khit ciangin sum tul nga pia in a ciahsan hi.\nKimpu ngaihsutna ah leitung ah dam kik in a lawmte tawh sumbawl kik in a ngah sum leh pai tawh a innkuan keem in nuamsa leh cih khawng a ngaihsutna honglian mahmah leu leu hi. Tua bang a ngaihsut ciang a ompih a zi in, “Ka dam leh Pasian ading sem ning” ci hilo nahiam? Na Pasian mangngilhta maw?” ciin a phawksak kik zel hi. “Himah e maw” ciin a khiam kik leuleu hi.\n“Mihing i nat ciang damna ding ahih nak leh tunglam pa zong kingai mahmah hi. Ahi zongin ei beka nuamsa thei ding, nungta thei ding ihih leh ei gilpi bek i phawk hi. Tua manin kei zong hih banga silah nungta a om ka hi. Ka sangkah laiin, ka cidam, ka gual ban, ka duh ka deih teng kim, lawm leh gual lak ah nuamsa, ka mai lam ding nangawn khuallo in ‘lu leh taw phawklo’ acih bangin ka om a, ahi zongin ka tunna bel ‘damlo lupna tung’ (hospital bed) ahi hi. I thahat lai, i khanlai, i nopsak lai ei hong piangsakpa phawk huai si e maw….” a cih khit ciangin a ihmu hiaihiai hi…\nPrevious: Kimpu leh Kimpi – 36 ~ Hau Za Cin\nNext: Kimpu leh Kimpi – 39 ~ Hau Za Cin